Sarria, Baia ibaia, Aldarro etxola, Larreakortako ur jauzia\nTontor eta leku izenak: Sarria, Baia ibaia, Aldarro etxola, Larreakortako ur jauzia\nDistantzia: 10 km. 2 ordu eta 30 mn.\nIngurunea: Gorbeiako natur parkean amiltzen da Larreakortako ur jauzi apala, Baia ibai ezagunarekin topo egin aurretik.\nAbiapuntua: Parketxea (Sarria)\nLarreakortako ur jauzi ezkutua\nGorbeiako natur parkean amiltzen da Larreakortako ur jauzi apala, Baia ibai ezagunarekin topo egin aurretik.\nBasoak maskaratuta ikusiko dugu Larreakortako ur jauzia. JOSEAN GIL-GARCIA\n2020-11-10 / Josean Gil-Garcia\nGorbeiako mendiguneak hamaika altxor gordetzen ditu bere sabel handian. Orain arte basoak jantzi duen kolore aniztasunak, protagonismo osoa emango dio urari. Ibaiko urari. Izan ere, udazkena azkenetan dago, eta negua ate joka dabil. Euri jasa mardulak gertatzen direnean, makina bat ur jauzi dotorek zipriztintzen du han eta hemen 20.000 hektarea dituen eremu babestua. Orduan, bai ikuskizun aparta! Parkeko tontor sonatua gutxietsi gabe, baina, ibiltari asko ibili ohi dira halakoen bazter ezkutuetan barrena, betiere jauzika eta boteka doazen ur emariek sorrarazitako paisaiarekin gozatzearen kariaz. Zaldibartxo, Aldabide, Sintxita eta Uguna jauzi akrobatiko batzuk dira. Ederrak denak. Baina ez guztiak.\nGorbeiako natur parkearen hegoaldea korritzen duten ibaietan ezaguna, akaso, Baia da. Entitate handiko ur-lasterrei egozten zaien moduan, Baia ibaiak ez du hegoalderako zeharkaldia bakardade tamalgarrian egiten. Lagun emaritsuak ondo-ondoan hartu, eta sakanetik behera egiten du ibilbidea.\nLarreakorta ibaia Herrerias sakana deskubritzen laguntzen dutenetako bat da. Ur jauzi otzana sorrarazten du basoan. Umila eta esanekoa izanda ere, ikuskizuna, zinez, arras polita da. Bukolikoa bezain liluragarria. Inguruan pago sendoak ikusiko dira, jauzi xumeari azken agurra eman nahi izango baliote bezala. Uraren ihesa samurtze aldera-edo, zuhaitzon erroak bustita agertuko dira. Sustraiok, ordea, ez daukate galtzeko ezer. Erro sakonekoak izan ez arren, ehunka urte eman dituzte bertan, ibaiaren ertzean, kontakizun eta pasarte ugariren lekukoen moldean. Jauzia, bat-batekoa da. Eta minutu gutxiren buruan, magia trikimailu bat balitz bezala, Larreakortak daraman ur emariak Baia erraldoiarekin egingo du topo. Ederra da ikusmira.\nLarreakortako ur jauziaz gozatzeko asmoz, Gorbeiako natur parkeko harrera etxera doan errepidea segituko dugu, Murgia herrian (Araba). Hala, Sarrira iritsita, Markinara doan bidea laga, eta zuzen joko dugu. Baia ibaiaren paraleloan doan bideari eutsita, parkeko informazio gunera iritsiko gara.\nIbaian gora hasiko gara ibilian. Zaldibartxo ur putzuaren ondoan igarota, Igas zubira iritsiko gara berehalakoan. Ibaitik pitin bat aldenduta, igotzen hasi, eta minutu gutxiren buruan, Aldarro etxolara helduko gara. Burbona mendira doan basabidea lagako dugu han, eta ibaiaren ondoan jarraituta, Arkaraiko zubiraino jarraituko dugu. Ibaia gurutzatu gabe, ordea, eskuinetik doan basabideari ekingo diogu. Arkaraiko harrizko zubi zaharra segituan bistaratuko dugu zoko-moko batean, landaretzak ederki maskaratuta. Larreakorta ibaia gurutzatzeko eta, beraz, Gorbeiara igotzeko aukera izango dugu berehala. Bidegurutze horretan, ertzaz aldatu gabe, uraren konpainian jarraituko dugu, baita goratasuna hartzen ere. Basabideak paraje eder batean gaindi bideratuko gaitu.\nHerrerias sakanaren gaineko ikuspegi ederra izango dugu orduan. Ibaiarekin bat egin aurretik, ur jauzi dotorea entzun eta ikusi egingo dugu, pago galantek babestuta.


Gerra etorri zenean, Oñatira - Ahotsak.eus\nGerra etorri zenean, Oñatira\nGerra etorri zenean, Oñatira Gerra hasi zenean, aita Tolosan geratu zen, eta beraiek Zarautzera joan ziren. Aita Mutrikurantz joan zen gero, eta beraiek Oñatira. Eskolan ibili zen, andereño Blancarekin. Pelaioak, instrukzioa egiten. Falangistekin sartu zuen amak, karlistak ez zituelako gustuko. Ziburun eta Saran bizi izan ziren gero.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan DON-061-004 kodeko bideoa nahi duzula aipatzea: ahotsak@ahotsak.eus\nGerra hasi zenean, aita Tolosan geratu zen, eta beraiek Zarautzera joan ziren. Aita Mutrikurantz joan zen gero, eta beraiek Oñatira. Eskolan ibili zen, andereño Blancarekin. Pelaioak, instrukzioa egiten. Falangistekin sartu zuen amak, karlistak ez zituelako gustuko. Ziburun eta Saran bizi izan ziren gero.\nGaia(k): Ohiturak eta bizimodua » Hezkuntza » Eskola , Politika » Gerra zibila (1936-1939) » Ihes egin beharra\n-Eta, hasi zanian…\n-Guk alde in genun. Aita gelditu zan Tolosan, eta gu jun giñan Zarautzera. Ez dakit ze estrategia, ze iten zun ne aitak; geo Tolosa erori zanian, bera ere azaldu zan Zarautzen. Ta Zarautzea hurbildu zianian militarrak, esate(n) zan bezela garai hartan, aita jun zan /juntzan/ tropekin ba Mutrikorutz. Eta gu bialdu giñun, ez dakit, hori ere estrategia bat, Oñatira. Hola, hola jun giñan Oñatira. Ez dakit norbaitek, norbaiten kotxian sartu, eta bueno, Azkoitiyatik eta hantxe jun giñan. Oñatira.\n-Eta Oñatin, senide batzun etxera ala…?\n-Ez, ba ez. Senideak geneuzkan, baiño alokatu genun bizitza bat, hor esan dizuten bezela, agustinuen plaza hortan. Eta bueno, ni hasi nitzan, bazeon eskola bat han, nola daude… ez dakit gaur egun, jauregi oso etxe ederrak… garaitarrak bizi zian han, eta plaza haundi bat etxe txuri luze batzukin, eta han zan zeon eskola, Oñatiko eskola garai hartan. Ta bueno, han eon nitzan baiño segitun… ez dakit, izan nun andereño bat klasea ematen ziana, Blanca izena zun, hoi oroitzen naiz, bere baratzean eoten giñan. Eta bueno, nola denak noski karlistak eta dena militarizatu zuten. Mutil txiki guztiyak izaten zian “pelayos”, txapel gorriyakin istrukzioa egiten. Ta nere amak, jo, izugarrizko nazka zien karlistei, eta ni izan… ni sartu nindun falanjistekin. Eta eiten genun Oñatin han instrukziyua estaziyuan. Leno bazeon tren, trenbidea.\n-Estazio koskor bat, unibersidadea pasa eta aurrea. Ta han egite(n) genun. Eta akordatzen naiz, gero ya aitonak lortu zuenean ba pasaporte bat, pase bat beste aldera juteko, nere aita han zegon ya… ba nik nahi nun eraman ba beste aldera nere falanjista kapel hua. Amak kendu zian: “Aitak horrekin ikusten bahau, garbituko hau!”.\n-Eta zenbat denbora in zenuten Oñatin?\n-Oñatin nik uste (d)et eongo giñala lau hillabete o hola? Lau hillabete. Ni... agostuan geundezen Zarautzen; “o sea que” iraillen hasieran pasako giñan Oñatira, eta ya eguberritarako Donibane… Ziburun egon giñan garai hartan. Ziburun, ta ya hurrengo apirillean ikusten zan gerra luzeako zijoala, eta osaba batek alokatu zun etxe bat, Prefetenea, Saran, eta hara, hara jun giñan guztiyak. Denak.\nBilbon maistra batengana eskola ikasten\nSantutxun esnea saltzen gerra garaian\nHendaiatik Hondarribira buelta, bost urterekin\n"Que pena que no seas castellana"


Iratxe Sorzabal irundarra epaitzen hasiko dira gaur Parisen : Bidasoko Hitza\nIratxe Sorzabal irundarra epaitzen hasiko dira gaur Parisen\nDefentsak azaldu duenez, ez dituzte "zuzendaritza mailan" epaituko, baizik eta "gaizkile elkarte" gisa. Gainera, fiskalak armak eramatea eta dokumentu ilegalak izatea leporatzen die.\nOstiraleko elkarretaratzearen irudia.\nGaur eta bihar bitartean epaituko dute Iratxe Sorzabal euskal preso irundarra Parisen. 2015ean beste lau kiderekin batera atxilotu zuten Sorzabal, eta orain, David Plarekin batera epaituko dute. Defentsak azaldu duenez, ez dituzte “zuzendaritza mailan” epaituko, baizik eta “gaizkile elkarte” gisa. Gainera, fiskalak armak eramatea eta dokumentu ilegalak izatea leporatzen die.\nUrte hasieran, Apelazio Auzitegiak Espainiako Auzitegi Nazionalak Iratxe Sorzabal euskal preso irundarraren kontra egindako hiru euroaginduetatik bi onartu zituen. Halere, orduan jakinarazi zutenez, kondena bete arte Frantziak ez du entregatuko.\nJoan den ostiralean (hilak 1), Sorzabalen aldeko elkarretaratzea egin zuten Irungo San Juan plazan, ‘Epaiketarik ez, Iratxe Sorzabal eta David Pla etxera!’ lelopean. Gainera, epaiketan ere irundarren babesa jasoko du presoak; jada zenbait autobus abiatu dira hiritik. Bizilagunekin batera, EH Bai-EH Bildu-ren ordezkaritza bat izango da Parisen.


joseba irazoki, lobo electrico bukowskin\nkoldo ggk 2012ko maiatzak 26\nLe Bukowski (Donostia) Joseba Irazoki + Lobo electrico\nJoseba Irazokiiiiiii. Argazkia: Juan G. Andr\nArratsalde sargoritsua Donostian. Egiako Bukowskiko atarian, ohiko espaloiero eta parrokia. Festi erakargarria\nJoseba Irazoki. Gitarra pare bat. Bonboa ezker oinean, pedalak eta beste hamaika tramankulu. Musikari trebea zela bagenekien, hain modu basati eta sinesgarrian kantatzea lortuko zuenik ez zuen hainbestek espero ziurrenik. Rock eta batez ere blues doinu gordinez osatutako kantuak entzuten genituen bitartean Meg eta Jack White pertsona batean haragituko balira, Berakoaren gorputz eta arima aukeratuko luketela pentsatu genuen. Blues doinu horiei, harmonikaren ordez txistu doinua gehitu zienean, Irazoki zergatik maite dugun hainbeste gogoratu genuen beste behin.\nEta Joseba Irazokiren jarrera xume bezain talentuduna aipatu ostean, zer esan dezakegu Lobo Electricoren inguruan. Oraindik laukote honen zuzenekoa "bizi" ez baduzu, ez duzu barkamenik. Rock gihartsu eta zuzena. Berezko beroari sua gehitzen diona. Shanti Magmaren magnetismoak ez du parekorik gure musika eskenan.\n"Ez nauzue apenas ukitzen", kexua bota ostean, kamiseta kendu eta bereari ekin zion. Izerdi ederra bota genuen lokatzetan Tolosako sugearekin ibili ginenok. Ez zuten ziurrenik entzun diegun soinurik onena izan... baina Lobo Elektrikoren zaldi sonikoak ez du inoiz hutsik egiten.\nLOBO ELECTRICO otsoaren hozkada elektrikoaArtikuluak\nLOBO ELECTRICOK Berriak\nLander, Lobo Electrico taldeko bateria jole oiha hil daBerriak


Koldo Mitxelena Kulturuneak 20 urte bete ditu eta urteurrena ospatzeko hainbat ekintza antolatu dute egun hauetan. “Liburu bat, istorio bat” jarduera horietako bat da: guretzat garrantzitsua izan den liburua hautatzeko aukera ematen digu, eta beste irakurleekin partekatzeko.\n“Liburu bat, istorio bat” kanpainaren harrera-lekuan Miren zegoen atzo arratsaldean. Bisitariek bere arreta eskatzen ez zuten uneetan, La rueda de la vida irakurtzen zuen, bizitza eta heriotzari buruzko liburua. Elisabeth Kübler-Ross da liburuaren egilea, eta Chicagon bizi den Mirentxu izeneko pertsona baten gomendioa da. Bere senarra hil zenean, egoera pairatzen lagundu zion liburu honek.


Arrigorriagako Udala - Hamabi ikuskizunek barrez eta zirraraz beteko dute asteburu honetan Arrigorriaga, clown eta pailazoen nazioarteko XXIV. jaialdian\nHamabi ikuskizunek barrez eta zirraraz beteko dute asteburu honetan Arrigorriaga, clown eta pailazoen nazioarteko XXIV. jaialdian\nOraingo honetan, jaialdiak Euskadiko bost estreinaldi eta aurre-estreinaldi bat jasotzen ditu, eta atzerriko 3 konpainiak, Euskadiko 3k eta beste Autonomia Erkidego batzuetako 6k hartuko dute parte\nHitzordua Arrigorriagako Udalak antolatu du eta Bizkaiko Foru Aldundiaren babestu egiten du eta BBK Fundazioaren, Cementos Rezolaren, Euskaltelen, Bilboko Udalaren, Artekaleren eta Karrikanen laguntza du.\nArrigorriagak ohiko Clown eta Pailazoen Nazioarteko Jaialdia ospatuko du asteburu honetan –maiatzaren 3tik 5era–. Hogeita laugarren edizio honetako programazioak 12 konpainia bilduko ditu (Euskadiko 3, Estatuko beste lurralde batzuetako 6 eta atzerriko 3). Horrez gain, “EUSKOPLAY–PLAYMOVIL. Zirkua eta bestelako agertokiak” erakusketak eta txikientzako magia eta umore tailer interaktiboak barrez eta zirraraz betetako asteburua osatuko dute.\nJaialdia gaur goizean aurkeztu da Bilboko Rekalde Aretoan, eta bertan egon dira Andoni Iturbe Kulturako zuzendari nagusia, Asier Albizua Arrigorriagako alkatea eta Amagoia Garaizabal jaialdiaren zuzendaria. Ekitaldian, jaialdian parte hartuko duten euskal konpainietako (Malas Compañías, Ganso eta The Funes) kideak ere egon dira. Hitzordua Arrigorriagako Udalak antolatu du eta Bizkaiko Foru Aldundiaren babestu egiten du eta BBK Fundazioaren, Cementos Rezolaren, Euskaltelen, Bilboko Udalaren, Artekaleren eta Karrikanen laguntza du.\nJaialdia ostiralean hasiko da, Argentinako Ale Risorio konpainiaren “La Kermese de Ernestor, porque la idiotez no tiene límites…” proposamenarekin. Jolasen zale amorratu bat kermeza-gurdi ibiltariarekin bidaiatzen ari da, abenturen parte izango diren ikus-entzuleen aurrean. Egun horretan bertan Galiziako Sincronacidas konpainia ere arituko da “OH Olimpiadas” lanarekin. Eguneroko errutinaz gogaituta dauden bi garbitzailek, euren lanaldia txapelketa olinpiko bat izango balitz bezala eskaintzen ari dela ikusten dute. Lehenengo jardunaldia Adrian Schvarzsteinekin itxiko da. Jurate Sirvyte-Rukstelerekin batera, heldu berriak balira eta ingurua ezagutuko ez balute bezala ibiliko dira herriko kaleetatik, bertan daudenekin eszena deliragarriak sortuz.\nLarunbat arratsalderako, jaialdiak lau emanaldi programatu ditu. Circo Los-ek 30eko, 40ko eta 50eko hamarkadetako zirku estilo klasikoa zabalduko du Arrigorriagako kaleetan, antzerkia eta dantza uztartuz, “Vintage” ikuskizunarekin. The Funes Troup-ek bere aldetik, zirkurako bere talentua erakutsiko digu, gizakiak gizartean betetzen duen lekuari eta ezartzen zaizkion rolak bete beharrak inplikatzen duen pisuari buruz berba egiteko. Euskal konpainiaren ondoren jaialdiko emanaldi garrantzitsuenetakoa etorriko da: munduko pailazo onenetakoa den Marcelo Gros katalanaren, Charlie Rivel handiaren ondorengoaren, emanaldia. Kataluniatik etorritako beste proposamena La Finestra Nou Circ konpainiaren eskutik etorriko da, 50eko hamarkadako rock & roll-a, akrobaziak eta umorea uztartzen dituen 'Memphis Rock & Circ' ikuskizunarekin.\nIgandean amaituko da jaialdia, neurri handiko proposamen errepokerrarekin. Jardunaldia irekitzeko, Ganso y Cia euskal konpainiaren “Babo Royal” emanaldi harrigarri eta dibertigarria. Egun horretan bertan, magia, eskapismoa eta bestelako trebeziak erakusten dituen “El asombroso Dave Wonderthing” ikuskizunaren Euskadiko estreinaldia ikusi ahal izango da Capitán Maravillaren eskutik. Ondoren, Malas Compañías euskaldunek euren “Prozak” antidepresibo berezia proposatuko digute, barre eta emozio asko uztartzen dituen lana. Horren ostean, Pepe Viyuela artista polifazetikoa ikusiko dugu, bere “Encerrona”-tik umore eta talentu handiz irten nahian, eguneroko bizitzako objektuek lagunduta. Eta jaialdia, Aragoiko zirku ikuskizun onenaren Marcelino Orbés saria irabazi duenak itxiko du: Capicua konpainiaren “Koselig”.\nBatez ere Udaletxeko plazan (euria eginez gero Kiroldegira aldatuko dira) egingo diren emanaldiak, maiatzaren 17an udal erakusketa aretoan zabalik egongo den “EUSKOPLAY–PLAYMOVIL. Zirkua eta bestelako agertokiak” erakusketarekin eta Ikastetxean egongo den umeentzako “Akelar Saloon Karpa Magikoa” gunean jasoko diren magia eta umore tailerrekin osatuko dira.


HABE IKASBIL: Koltzaren auzi eskandalagarri hura gogoan\nKoltzaren auzi eskandalagarri hura gogoan\nBernardo Atxagak Espainian 1980ko hamarkadan izan zen "koltza olioaren izurritea" izan du gogoan.\nKoltzaren olioa faltsutzeagatik milatik gora hildako izan ziren eta sekuela larriekin 25.000 inguru. Egindako epaiketan, halere, nahiz eta milaka urteko zigorrak eskatu fiskalak, azkenean oso zigor arinak jaso zituzten errudunak.\nBERNARDO ATXAGA. Ba udaberria da munduaren alde honetan. Eta haren koloreei begiratuz nindoan zerurako bidean. Baso batetik pasa nintzen aurrena, eta han ikusi nuen Lizardik, gure poetak, aipatutako neskatxa urdinez jantzia. Gero, berriz, leku, zelai eta zabal batera atera nintzelarik, urdinaren ordeko bi kolore nabarmendu zitzaizkidan: berdea eta horia; biek ere argi egiten zuten eguzkitan. “Ze landare ote dira?” –galdetu nion neure buruari. “Kolore berdea gariaren zuztar eta hosto, hostoena da –esan zidan orduan alboan azalduz nire aingeru guardakoak. “Eta kolore hori-horia zeinena da?” –galdetu nion. Eta berak: “Koltzarena: koltzak hori-horiak ditu petaloak”. Koltza hitza entzun orduko, halako hotzikara bat sentitu nuen. Arrazoia, Espainiako estatuan gertatutako epidemia edo izurrite delako baten oroitzapena etorri zitzaidala kolpetik: koltza-olio toxikoaren sindromea deitu zitzaion gaitzari. Ez zen aspaldi gertatu. 1991n, duela 37 urte. Hildakoak mila inguru izan ziren. Betirako kaltetuta gelditu zirenak, paralisiekin edo bestelako hainbat sekuela larrirekin, 25.000 pertsona.\nPausoan gindoazen aingeru guardakoa eta biok. Aurrean, gero eta zabalera handiagoa hartuz, koltza-sailak, haien horitasun alaia paisaian. Ze kontrastea nik une hartan buruan nire baitan neuzkan irudiekin! “Ze gogoratzen zaizu ba?” –galdetu zidan aingeru guardakoak. “Izurrite delakoarekin beldur handi bat zabaldu zen estatu guztian –esan nion– Gero eta jende gehiago gaixotzen zen, eta inork ez zituen gaitzaren nondik norakoak garbi azaltzen. Batzuek zioten airez zabaltzen zela, gripearen moduan. Beste batzuek elikaduraren bidez, irentsitako pozoi baten kausaz. Ministro batek interbentzio bat egin zuen Parlamentuan, eta zomorro bat, un bichito, aipatu zuen. Hainbestekoa zen ikara, non leku askotan jendea talismanak erabiltzen hasi zen, eritasunetik libratzeko gauza magikoak; Euskal Herriko toki batzuetan baratxuria. Jendeak badaezpada ere, zazpi baratxuri-ale sartzen zituen poltsatxo batean, eta hura eraman poltsikoan. Zurrumurruak ere sortu ziren, gerra biologikorako prestatuta zeukaten bakteria hilgarri batek alde egin zuela Torrejón de Ardoz base militar estatubatuarretik”. Azkenean jakin zen. Izurrite delakoaren arrazoia sasiolio bat zen, substantzia toxikoekin adulteratutako koltza-olio faltsu bat. Epaiketa egin zieten ekintzaren erantzule enpresariei, eta buru egin zuenari, eta ez dut esango izenik, bakarrik donostiarra zela…\nBERNARDO ATXAGA. Bai. 60.256 kartzela-urte eskatu zizkion fiskalak. Guztira, tartean ibilitako guztiei, 30en bat mila urtetik gora. Aingeru guardakoa eta biok koltza-sail inozenteei begira jarri ginen. Lore horiko landare haiek ez zeukaten kulparik. “Badakizue zenbat urte bota zizkieten azkenean mila hildako inguru eta 25.000 elbarri eragin ondoren?” –esan nion aingeru guardakoari¬ Jakina, berak bazekien, izaki zerutiarra den partez. Hala ere, adierazi egin nion. Ba buruzagiari 20 urte eskas. Ez da horrenbeste ere. Besteei gutxiago. Irudi berri batzuk etorri zitzaizkidan burura, latzenak garaiko egunkarietan azaldutakoak. Jende gaixo bat, asko eta asko gurpil-aulkietan edo lurrean etzanda gorputzak ez zielako esertzeko ere ematen, bere onetik aterata, sententzia arin haren berria ezin sinistuz, haren kontra garrasika.\nEz, koltza-landareak ez zuen errurik. Hala ere, urtero-urtero udaberrian ikusi haren lore hori-horiak, eta epaile batzuek hartutako sententzia oker hura etortzen zait gogora. Eta loturaz, asoziazioz, denboran hurbilagoak zaizkigun beste sententzia paretsu batzuk. Aurten, nola ez, La Manadakoen aurkakoa. Aurten, baita ere, Altsasuko mutilen aurka etor daitekeena, kasu honetan kontrako norabidean okerra, neurririk gabeko kastigua larritasun apartekorik izan ez bide zuen gertaera bategatik. “Utz diezaiegun epaileei bere lana egiten. Ezin du kaleak agindu epaiketetan”. Holakoak errepikatzen dituzte agintean dauden askok, gizarte-sektore progresistenak manifestazioetara eta protestara jotzen duenean. Argudioa, ordea, filisteoa da: ezkutatu egiten du bistakoa dena. Gauza bat dela justizia, eta bestea justiziaren administrazioa, leku jakin batean eta garai jakin batean. Esate baterako, 2018an eta Espainian. Esate baterako, lehenago Espainian eta koltzaren garaian. Ez, koltzaren, koltza-landareak ez zuen, ez du errurik. Eder egiten du zelaietan gariaren konpainia, alaia da haren horitasuna. Baina iragana dela eta, ez da erraz ohartzea, ez da erraz gertatzen. Altsasuko mutilen aurkako epaiketa onik gertatzen baldin bada, alegia, justiziaz lortuko dugu, beharbada, koltza-sail horiei begira jarri eta atsegin, eta atseden hartzea.\nKAZETARIA. Koltzaren pasadizoa gogoan, Bernardo Atxaga, hori ere, horrelako pasarteak zenbat ahazten zaizkigun, ezta?\nBERNARDO ATXAGA. Bai. Batez ere oso larria izan zen. Bizi izan ez zuenak ba ez dauka, noski, euskarririk. Baina, esate baterako, esaten dizut, edo aipatu dut, baratxuri, 7 baratxuri-ale sartu, hola, poltsa txikietan eta jende asko, edo ez dakit, hainbat jende harekin ibiltzen zen. Hori da ikara eta panikoa sortzen denean, nik uste denok ere halako erregresio batera joaten garela, ez? Denak umetu egiten gara; ikarak umetu egiten du. Eta orduan ikara horrekin ba halako fenomenoak gertatu ziren. Eta gero juizioa, epaiketa hura…\nBERNARDO ATXAGA. … eta irudiak benetan ba ahaztu ezinak, ez? Ikusiz, ikusten duzu jendea ba gaixotuta. Hondatu diote bizitza, halako arrautza frijitu batzuk jateagatik, ulertzen duzu? Eta, eta gero epaiketan gertatu zena, urte gutxi haiek. Pentsa: 60 milatik gora urte eskatu, eta 20 baino gutxiago eman. Bo, eta orduan, gaur egun ere badaukagu kezka, eta nik uste dut alarma ere, eta nik uste larritasuna ere bai, ez? Gainera, denboran luzatzen baita, eta badakizu, ez bada oinarria –eta oinarria dira bizitzan, politikan, erakundeak eta instituzioak–, oinarri hori kolokan jartzen baldin bada, ba bueno, ez dut nik ikusiko, baina ez dakit ze eboluziotara joko dugun.\nEuskal kulturak estimurik ez\nBernardo Atxagak euskal kulturaren "ebaluazio-txosten intimoa" eta benetako literatura nola "balio gabekoen saskira" botatzen diren azaldu digu bere kronikan.\nTximeleta eta hilobia\nFikziozko kontakizun honetan, Atapuercara (Burgos) egin du bidaia Atxaga idazleak. Han gure iragan gertukoari begiratu eta ihes egin du handik, tximeleta baten hegaldia dela medio.\nNumber of visits: 1066


Herrian, auzo desbardinetan, ganaduen ermandadea egoan. Ganadua eukien baserritar gehienak ermandadean sartuta egozan. Etxe guztietako ganadua tasauta egoan, eta ganaduren bat hilten zanean, okelea subastau egiten zan. Diru hori behia hil jakon baserritarrari emoten jakon.\nErmandadeko jentea hilean behin batzen zan eta hilero kuotea ordaindu behar izaten eben. Ganaduari prezioa ipinteko ermandadeko hiru-lau gizon joaten ziran etxerik etxe kortak ikusten, eta eurak ipinten eben ganaduaren prezioa.\nKortak ikusten ebezan egunean, batzarra eta hamarretakoa egiten eben.


45°45′32″N 4°50′29″E / 45.7589°N 4.8414°E / 45.7589; 4.841445°45′32″N 4°50′29″E / 45.7589°N 4.8414°E / 45.7589; 4.8414\n522.969 (2019ko urtarrilaren 1a)\n274.128 (%52.4) 241.964 (%46.3)\n8 Lyondar ezagunak\nK.a. 43. urtean sortua izan zen Lyon Fourviere mendixkan, Lugdunum izeneko kolonia erromatar bezala, Julio Cesarren ordezkari militarra zen Lucius Munatius Plancusen eskutik.\nBertan zeltiarren gotorleku bat zegoen, Lug[o]dunon izeneko Lugus jainko zeltiarra, “argia” y dúnon “kastroa”).\nLaster hiri garrantzitsua bihurtzen hasi zen. K.a. 12. urtean, Drusok, Cesar Augusto eta Erromari tenplu bat eraiki zien. Tenpluak 400.000 metro karratuko enparantza zuen, eta hura, Galia osotik bidalitako estatuez apaindu zen. K.o. 19. urtean, Garaipen arku bat egin zuten, baita ere.\nGalia osoko hiriburua bihurtu zen. Hiri garrantzitsua bihurtu zen garai honetan eta erromaz aparte inperioko hiri ikusgarriena ere bai. Rodano ibaiko eskuin aldean, muino baten tontorretik urbil, anfiteatroa zeukan. Galtzada bat pasatzen zen handik eta akueduktu bat ere bai. Beste aldean, eskerraldean, orain erdi desagertuta dagoen zirkoa dago. Hirira 4 akueduktu handi sartzen ziren eta ur asko ekartzen zuten dozenaka kilometrotik. 40 kilometrotara dagoen tunel bat aurkitu da azken aldian. Ezagunena Gier-ko akueduktua da, eta gaur egun, zati luze batzuk ikus daitezke. Mont Dor akueduktua iparraldetik ekartzen zuen ura hirira.\nBertan, tunel sare handia aurkitu zen 60ko hamarkadan. Tunel sareak 2 kilometrotako luzeera du eta arrain arantza izena hartu du bere arkitekturaren arabera. 16 putzu aurkitu dituzte gainera. Momentu batzuetan 30.000 biztanle izan zituela uste da.\nHirian, Klaudio eta Karakalla emperadoreak jaio ziren.\n197. urtean, erromatar ejerzitoen arteko bataila odoltsuena bertan izan zen. Septimio Severo enperadoreak, Klodio Albino garaitu zuen.\nIII. mendean, hiriaren gainbera izan zen eta 297. urtean Galiako hiriburua izateari utzi zion.\n437. urtean, Borgoñan errefugiatu ziren alemaniar tribuak hirira bidali zituen, Aezio-k.\nBerdungo Itunaren ondorioz, 843. urtean, hiria Lotario I.aren menpe geratu zen. Hura, Karlomagno beraren biloba zen.\nXIII. mendean istilu asko sortu ziren eta 1312. urtean, Felipe IV. erregeak kargu egin behar izan zen. Horren ondoren, hiria Frantziako koroaren menpe geratu zen. Ehun Urteetako Gerran hiriak Frantziako erregeen aldean geratu zen.\nXVI. mendetik aurrera ekonomikoki asko hobetu zen. Honen arrazoi nagusienak hauxek dira: florentinako banketxeak, urtero egiten ziren lau azokak ekartzen zituzten merkatariak, inprentak eta batez ere zeta. Horrela, europako hiri handienetakoa bihurtu zen.\nHala ere, jende arruntarentzat bizimodua zaila zen eta matxinadak sortu ziren. Honek eta Erlijio gerrak garai honen gainbeera ekarri zuten. Inprentak Ginebrara mugitu ziren eta bankuak hiria utzi zuten.\nFrantziako Iraultzan, Girondinoen aldean egon zen hiria. 1793. urtean, bi hilabetez gudan egon ostean errenditu zen. Bataila horretan hainbat eraikin suntzitu ziren eta, hamar urte geroago, Napoleonek berreraikitu zituen.\nXIX. mendean, hiri industrial garrantzitsua bihurtu zen zeta-ren industriagatik.\n1827 eta 1832. urteen artean, lehenengoetariko trenbidea eraiki zen Lyon eta Saint-Etienne artean. Munduko lehen funikularra hirian egin zen, baita ere, 1862. urtean. Lumiere anaiek zinema sortu zuten hirian, 1895. urtean. Urte berean, martxoan bere lehen filma egin eta estreinatu egin zuten. Fabrikako langileen irteera Lyon Monplaisir -en zuen titulo bezala. Honengatik, museo eta zinema bat dago bertan.\nBigarren Mundu Gerran, alemaniarrek hiria hartu zuten. 1942ko ekainean bataila bat egon zen eta bertan hildako Senegaldarrentzako hilerri bat egin zen, 1942. urtean. Urte hartako azaroan, hiria galdu zuten Frantziarrek. Bertan, Gestapo-ko bulego garrantzitsu bat jarri zuten Naziek. 1944ko maiatzaren 26an,aliatuek hiria bonbardatu egin zuten. Alemaniarren eskutik libre geratu ziren urte hartako irailaren 3an.\n1978. urtean, metroa ireki zen. Paris eta Lyon arteko TGV-a lehena izan zen eta 1981. urtean egin zuen lehenengo bidaia.\n1989. urtean, Interpol-en egoitza hirian jarri zen.\nLyon, Frantzia ekialden dago, Rodano eta ibaiak batzen diren puntuan. Erdialdeko Mendigunea eta Alpeen artean dago kokatuta.\nMendebaldean muino bat dago, eta bertan, Notre-Dame baseliza eta Eifell dorrea bezalako dorre bat dago. Bi ibaien arteko penintsulan, merkatal kaleak aurkitzen dira eta Bellecour plaza, europako enparantzarik handienetakoa dena. Hiria, ekialdeko lautadan zehar hedatzen da, baita ere.\nHiria, Frantziako hirugarren handiena da, Paris eta Marseilla ostean. 1850 urte inguruan, biztanlerian gorakada handia izan zuen 1920. hamarkadan, milioi erdiko populazioa gainditu bazuen ere, bigarren mundu gerrak asko murriztu zuen populazio (100.000 biztanle inguru). Gero azkunde bat ikus daiteke grafikoan eta 1970 eta 1980. hamarkadetan hiriak 100.000 biztanle galdu zituen. 2020. urtean, 516.000 biztanle zituen.\nHirian, enpresa handi asko dute bere egoitza. Hauetako batzuk hauek dira; LCL, Euronews, Renault Trucks eta Bayer CropScience Europe.\nP4 Jean Merieux INSERM ikerketa laboratorioa dago Lyon-en. Europako 4. taldeko laborategi handiena da. Bertan, munduko birusik hilgarrienekin lan egiten da; Ebola, Marburgo, Nipah, Hendra, Lassa, Kongo-Krimea\nFrantziako Tourreko lehen ekitaldiko lehen etapa Parisetik abiatu zen eta Lyon hirira ailegatu zen. Maurice Garin, Tourreko lehen etapa irabazi zuen hirian eta lehen liderra izan zen. Txirrindulari honek irabazi zuen lehen ekitaldi hura. Bigarren etapa hiritik atera zen. Lehenengo hamar ekitaldietan, ia urtero izaten zen Tourra hirian. Gero, urte askotan ez zen etaparik egin, baina, 1947ean etapa amaiera eta hurrengo etaparen hasiera izan zen. Miguel Indurain irabazi zuen lehen ekitaldia, hiritik atera zen.\nParis-Nizako lehenengo bi ekitaldiak hiria izan zuten helmuga eta irteera bi etapetan.\nDofinerriko Kriterium-eko etapak hirian izan dira baita ere. 2000. urteko ekitaldian, Alberto Lopez de Muniain-ek liderra zela hirian egon zen.


Munduko Arrozen Festa ekimenaren bideoa — Arrasateko Udala\nMunduko Arrozen Festa ekimenaren bideoa\n‘Munduko Arrozen Festa’ bideo batean irudikatu dute Arrasateko aniztasunaren isla Arrasateko Udaleko Aniztasun Saila, IMME, Ekin, SOS, AMS eta Gurutze Gorria dira antolatzaileak. “Aurten elkarrekin ospatzea ezinezkoa izan bada ere, datorren urtean elkarrekin ospatzera gonbidatzen ditugu Arrasateko herritarrak, askoz gehiago baita batzen gaituena” aldarrikatu dute, aldi berean parte-hartzaile guztiei beren lana eskertuz.\n2020ko `Munduko Arrozen Festa’ ospatzea ezinezkoa izan da Covid-19ak eragindako egoera medio, baina Arrasatek duen aniztasuna bistaratzea eta aniztasun horrek herriari ematen dion aberastasunaren aldarrikapena egiteko aukera ez dute galdu nahi izan antolatzaileek: Arrasateko Udaleko Aniztasun Saila, IMME, Ekin, SOS, AMS eta Gurutze Gorria. “Mundu osoan kontsumitzen den jaki bat oinarrian hartuta, arroza, eta berau prestatzeko dauden modu anitzen bitartez, Arrasateko herriak duen aniztasun kulturala bistaratu eta kulturen arteko elkarbizitza positibo bat posible dela aldarrikatu nahi izan dugu” adierazi dute.\nJatorri desberdinetatik etorritako Arrasatearrek parte hartu dute aurtengo edizio berezi honetan; Venezuela, Rusia, Extremadura, Sahara, Nikaragua, Euskal Herria, etab. Era berezian egin da aldarrikapena: bakoitzak bere etxean, familian edo lagunen artean sukaldatu dituzte arroz-platerak eta plater horien irudiekin, bideo bat sortu dute, “herriak duen aniztasunaren erakusle gisa”.\n“Ekimen honen bitartez kulturen arteko harremana bultzatu nahi dugu, ondoan dauden pertsonak eta taldeak ezagutzeak elkarbizitza aberatsagoa izatea dakarrelako, jatorri ezberdineko pertsonen arteko harremana eta bizikidetza defendatu eta bultzatu nahi dugu. Munduko Arrozen jaia, herrian bertan elkartzeko jaia da, espazioa eta bizipenak partekatzeko eta elkar hobeto ezagutzeko jaia, alegia”.\n“Aurten elkarrekin ospatzea ezinezkoa izan bada ere, datorren urtean elkarrekin ospatzera gonbidatzen ditugu Arrasateko herritarrak, askoz gehiago baita batzen gaituena” aldarrikatu dute, aldi berean parte-hartzaile guztiei beren lana eskertuz.\nHemen klik eginda ikusi dezakezu bideoa.


Askoz itxura hobea – Orgullo Athleticzale\nEuskal selekzioa. Riesgo; Martin, Aritz Elustondo, Iñigo Martinez, Yuri; Ibai, Manu Garcia, Illarramendi, Zurutuza; Williams eta Aduriz. Jokalari hauek zelairatu ziren gero: Serantes, Arbilla, Dani Garcia, Eraso, Vesga eta Bautista…\nAnterior Entrada anterior: La selección vasca se reinvindica en Mendizorroza (4-2)\nSiguiente Entrada siguiente: Euskal Selekzioa alza la voz con una goleada.


Aritxulegitik Altsasura, gotorlekutik plazara – Sarean\nBy Jabi Zabala | 2009/11/15\nAltsasun sortu zen Herri Batasuna, eta Atzoko agerpena bertan egin izana kointzidentzia ez dela pentsatu nahi dut. Azken hilabeteotan gabiltza, azken asteotan batez ere, ezker abertzaleak azkenik bide armatuaren amaiera barneratu duen zantzuak jasotzen. Atzokoa horren berrespena izan zen. Idatziz, asteotan zabaldutako eztabaidarako txostenak zekarren, noski, baina atzoko mise en scène-aren helburua erabaki horren inguruko batasuna adieraztea zen, barrura eta kanpora begira.\nNoski, ezker abertzalea zentzu zabalean hartuta (eremu soziopolitikoa) aspaldion arnasten den bertako gehiengo sozialaren hausnarketa eta gogoa norabide horretan doa, baina nukleo politikoaren eskutik berariazko hain adierazpen argirik ez da egon orain arte. Lehengoan Arnaldo Otegik, Rafa Diezek eta sarekada berean atxilotutako besteek beste fase bat, beste estrategia batzuk, beste tresna batzuk izango zituen fase politiko berriaren hasiera eskatu zuten gartzelatik: “estrategia horrek oinarri bakarra izan beharko du: herritarren atxikimendua” zioten. Atzokoa ezker abertzaleko egitura politikoaren eta erreferentzia nagusien hitz horiekiko berrespen argia eta garbia izan zen.\nHausnarketa eta analogia interesgarriak plazaratu zituen lehengo egunean Jose Maria Perez Busterok Salir de la torre a la plaza artikuluan. Bat nator: gotorlekutik plazara atera behar du ezker abertzaleak, menditik ibarrera jaitsi, aurrera egingo badu ezinbestekoa izango du, agorafobiarik gabe, proposamen interesgarri eta erakargarriak egiteko ahalmenak ematen duen indarrak bultzatuta. Lagunak eta bidaideak lortzeko bide bakarra da, inor uxatu gabe, eta hala ulertu duela argi dago Oinarriak eta borondatea dokumentuan:\nFase berrian eskuratu beharreko helburuak Euskal Herriaren nazio aitorpena eta autodeterminazio eskubidearen aitorpena izanik, aldaketa egiteko ezinbestekoa da gero eta zabalagoa izango den indar metaketa bideratzea eta konfrontazioa estatuak ahulen diren eremura eramatea; hau da, konfrontazioa eremu politikora eramatea. Horrenbestez, masa borroka, borroka instituzionala eta borroka ideologikoa, indar harremanen aldaketa eta nazioarteko babesa bilatzea estrategia berriaren funtsezko oinarri izango dira.\nAutokritika eginez, besteak beste aitortzen da gatazkaren aro armatua gehiegi luzatu dela denboran, kalte larriak eraginez. Barnera begira, oso makalduta dago ezker abertzalea higadura horren ondorioz: babes soziala oso murriztua, instituzionalki neutralizatua, polizialki zafratua eta moralki burumakur heldu da gogoeta honetara. Asko gara urte hauetan bertako egituretan ibili izanda, ilusioak zapuztuta eta atsekabeturik urrundutakoak.\nAldiz, itxaropenerako arrazoirik handiena ekar lezake aro armatuaren amaierak: ezker abertzalea, bere zentzu zabalean den sektore handia eta dinamikoa izanik, bere ahalmena gizartean benetan dagokion indarraren benetako isla izatera heltzea.\nBeti egongo da, edozer esanda ere, egunotako adierazpenetan ezer berririk ez dagoela edo tranpa dela dioenik. Beste batzuek gehiago zehazteko eskatu dute. Ni atzokoarekin konformatzen naiz momentuz, gehiegi estutu gabe. Lokarrikoen lehenengo galdera bien erantzuna baiezkoa da, eztabaida txostenetik eta atzoko adierazpenetik ondorioztatzen denez. Hirugarrena aldiz, ez dakit publikoki eskatuko dioten ETAri armak bertan behera uzteko, IRAri Sinn Fein-ek eskatu zion bezala, baina publikoki ez bada ere, argi dago eskatu egin diotela. Argi hitz egitea, ausardia eta gehiago zehaztea eskatzen diote betikoek ezker abertzaleari. Nik uste dut nahiko argia dela azken egunotako diskurtsoa, ulertu nahi duenarentzat. Ikuskizun dago ea denek ulertu edo ulertu nahi izango duten. Bitxia eman dezake ezer berririk ikusten ez duten politikarien erreakzioak, baina ez dut uste berritasunez ohartzeko gaitasun faltak jota daudenik. Ez, aitzitik, gustora dauden paradigmaren aldaketa ekar dezakeenaren beldur direla eta, normala da PP-PSOEren erreakzioa.\nArmen uztea gauzatuz gero, ordea, zer egingo dute? Gai izango dira plazara jaitsi eta besteekiko berdintasunean, denontzako askatasunean, beren proposamenak defendatzeko, besteenak haintzat hartuz? Balizko armen uztearen aurrean PPren jarrera zein izango den ez daukat zalantzarik, baina PSOE? Orain oso gotortuta ikusten dut baina, Espainian PPk aurki gobernua kenduko dion ziurtasunak bultzatuta, karta potenteren bat (elkarrizketarena) jokatu beharko du.\n← Olazabalek "in Spanish" egin omen zuen Gu gabeko mundua →


Bilbao Musika: Orkestrako Zuzendaritzari buruzko topaketak - Kulturklik Profesional\nBilbao Musika: Orkestrako Zuzendaritzari buruzko topaketak\nBilbao Urtarrilaren 12(e)tik urtarrilaren 15(e)ra\nAurten, berritasun gisa, Belgikako Bert Appermont maisuak jardungo du irakasle gonbidatu modura eta jada ohikoa denez, José R. Pascual-Vilaplana zuzendari titularra izango da irakaslea.\nIzen-emateak posta elektronikoz bidaliko dira Bilbao Musika erakundera 2020ko urriaren 30a baino lehen (amaiabilbao@bilbaomusika.eus), curriculum vitae eta kuotaren ordainagiriarekin batera.\nBilboko Udal Musika Bandak, ikasle aktibo moduko partehartzaileei kontzertuen 2021-2022 denboraldian taldearekin lan egingo lukeen zuzendari gonbidatu bat izendatzeko lehiaketa batean parte hartzeko aukera emango die.\nAurreko edizioetako arrakasta kontuan hartuta eta orkestrako zuzendaritzaren ikasketak gaur egungo formazioetan sustatzea, eta baliabide teknikoak eta artistikoak eskaintzea talde instrumentalen zuzendaritza garatzeko xedez, bostgarren urtez jarraian, Bilboko Udalak, Bilbao Musikaren bitartez, Orkestrako zuzendaritzari buruzko topaketak abiarazi ditu.\nEkimena 2021eko urtarrilaren 12tik 15era gauzatuko da.\nBestalde, beste urte batez, ekitaldi praktikoak Bilboko Udalaren Musika Bandarekin izango dira eta, horrela, parte-hartzaileek aukera izango dute zuzendari gonbidatu bat izendatzeko lehiaketa batean parte hartzeko. Zuzendari horrek kontzertuen 2020-2021 denboraldian egingo luke lan taldearekin.\nAipatzekoa da ere, Udal Bandako irakasleak izango direla amaierako kontzertua (2021eko urtarrilaren 15ean Bilboko J.C. Arriaga Kontserbatorioko entzungelan) zuzenduko duten bost finalisten epaimahaia. Bertan, hiru kidez osatutako epaimahai profesional batek lehiaketako irabazlea aukeratuko du.\nEra berean, ikastaroa irekita dago zuzentze-lanak ikasteko interesa daukatenentzat, lehiaketan parte hartzeko beharrik izan barik eta ikastaroaren edukiari dagokionez, honako gaiak landuko dira:\nEgitaraua honako lanez osaturik egongo da, besteak beste: Bert Appermonten “The Big Bang”, “In the shadow of Napoleon” eta “Crystal magic”, Robert Russell Bennetten “Symphonic songs for band” eta Joaquín Turinaren “La procesión del Rocío”.\nPosta elektronikoz bidaliko dira Bilbao Musika erakundera 2020ko urriaren 30a baino lehen (amaiabilbao@bilbaomusika.eus) izena emateko kuotaren ordainagiriarekin batera.\nIkasle aktiboak izena eman ahala edota CVaren arabera hautatuko dira. Aukeratuek 2020ko azaroaren 16tik aurrera jasoko dute jakinarazpena.\nIkasle aktiboen matrikula: 220 euro.\nIkasle entzuleen matrikula: 100 euro.\nDiru-sarrera kontu zenbaki honetan: IBAN ES96 2095 0611 00 9105134539.\nOrkestrako Zuzendaritzari Buruzko V. Topaketen inguruko informazio gehiago: www.bilbaomusika.eus\nIRAKASLE GONBIDATUA: BERT APPERMONT BILZEN (BELGIKA), 1973\n"Maître de Musique" diploma lortu zuen Lovainako Lemmens Institutuan (Belgika), non, hainbat ikasgai teorikoren artean, konposizioa eta zuzendaritza ikasi baitzituen Jan Van der Roost eta Edmond Saveniersekin. Music Design for Film & Television masterrean ikasten jarraitu zuen Bournemouth Media Schoolen, Britainia Handian. Ikerketa horien helburua musikagileak komedia musikaletarako, filmetarako eta telebistako musikarako prestatzea da.\nKonpositore gisa, bi komedia musikal, opera bat, oratorio bat, eta banda, orkestra sinfoniko, ganbera-musika eta musika koralerako ehun bat obra idatzi ditu. Gazteentzako antzerki musika, musika pedagogikoa eta haurrentzako musika ere idatzi ditu, Appermontek oso ondo ezagutzen duen arloa.\nBandarako egindako Zaad van Satan eta In the Shadow of Napoleon musikalak nabarmentzen dira, baita 2010ean Leipzigeko Gewandhausen estreinatutako Katerina von Bora opera ere. 2006an Fantasia per la Vita e la Morte lanak Torreviejako bandarako nazioarteko konposizio lehiaketa irabazi zuen.\nHainbat partitura idatzi ditu telebistarako eta zinemarako, BBCko hainbat telesailetarako lan egin du eta BBC Philarmonic Orchestrarekin grabatu du bere musika. Gaur egun, bere lanak 30 herrialdetan baino gehiagotan interpretatzen dira, eta ia konposizio guztiak CDan grabatu dituzte Japoniako (Tokio Kosei W.O.), Suitzako, Herbehereetako, Danimarkako (Danish Concert Band), Alemaniako, Espainiako eta Belgikako talde ospetsuek.\nInformazio gehiago: www.bertappermont.be\nIRAKASLEA: JOSÉ RAFAEL PASCUAL-VILAPLANA. MURO (ALACANT), 1971\nAlcoy eta Valentziako kontserbatorioetan ikasi zuen. Bandako zuzendaritza ikasi zuen Jan Cober eta Eugene Corporon maisuekin. Orkestrako zuzendaritza ikasi zuen Vienan Karl Österreicher eta Hans Graf-ekin.\nZuzendari gonbidatua izan da zenbait talde sinfonikotan eta bandetan Alemanian, Argentinan, Belgikan, Kolonbian, Kuban, Eslovenian, Frantzian, Italian, Holandan, Portugalen, Errumanian, Suitzan, Uruguain eta AEBn: Kubako Banda Nazionala, Holandako Gazteen Banda Nazionala, Holandako Errege Marinako Banda, Esloveniako SAF Wind Orchestra, Valléseko O.S., Murtziako O.S., Gaztela eta Leongo O.S., Bilboko O.S., Kanaria Handiko O.F., Bukaresteko O.S., Suitzako Aulos W.B., Alacanteko Udal Banda, Bartzelonako Udal Banda, Madrileko Udal Banda, Palma Mallorcako Udal Banda, Gasteizeko Udal Banda, Tenerifeko Santa Cruzeko Udal Banda, Oviedoko Goi-mailako Kontserbatorioko Banda eta Orkestra, Kanarietako Goi-mailako Kontserbatorioko Banda, Musikeneko Banda… Hainbat bakarlarirekin egin du lan: Sergei Nakariakov, Pacho Flores, Asier Polo, José Franch-Ballester, Elisabete Matos, Estrella Morente, Manuel Blanco, Claudi Arimany eta abar.\nEstatuko eta atzerriko bandek (AEB, Kolonbia, Israel, Korea, Italia, Frantzia, Suitza…) bere konposizioak interpretatzen eta grabatzen dituzte eta Espainiako jaialdiek eta bakarlari ospetsuek (Luis González, Spanish Brass L.M.) sarritan egiten dizkiote enkarguak. Hogeita hamar CD erregistratu ditu bandako musika-zuzendari modura.\nLehen saria irabazi zuen Kerkradeko WMCko eta Birminghameko EBBAko Zuzendaritzako Nazioarteko Lehiaketetan (Holanda, 1997, eta Ingalaterra, 2000). 2004an Valentziako Komunitateko Elkarte Musikalen Federazioaren EUTERPE saria eskuratu zuen Bandako Zuzendaritza eta Jairako Musika Konposizioa kategorietan. 2010ean Gaztela-Mantxako Musika Jaialdiak ematen duen “Ignacio Morales Nieva” Musikako Sari Nazionala jaso zuen.\n2015etik zuzendari titularra da Bilboko Udal Bandan eta 2018tik Bartzelonako Udal Bandakoa ere. Oportoko Banda Sinfoniko Portugaldarraren zuzendari gonbidatu nagusia da 2012tik aurrera.\nInformazio gehiago: www.pascualvilaplana.com\nData Urtarrilaren 12(e)tik urtarrilaren 15(e)ra\nLekua Bilbao Musika - La Galera\nWeb Bilboko Liburutegia (Bilbao Musika)


Irekia Eusko Jaurlaritza - Gobierno Vasco :: Brasilek jakin nahi du nola kudeatzen diren Euskadin teknologi parkeak eta sare elektriko adimendunak\nBrasilek jakin nahi du nola kudeatzen diren…\nIndustria, Berrikuntza, Merkataritza eta Turismo Sailak, SPRIren bidez, hitzarmen bat sinatuko du aste honetan, Brasil hegoaldeko Parana Estatuko Zientzia, Teknologia eta Goi-mailako Irakaskuntzako Estatu idazkariak Euskadira egingo duen bisitaren markoan.\nGaurtik hasi eta ostiralera arte, Brasileko ordezkaritzak lehen eskutik ezagutuko ditu Euskadiko teknologi parkeek eta sare elektriko adimendunek izan duten garapena.\nEusko Jaurlaritzak teknologi parkeen kudeaketan eta sare elektriko adimendunen (smart grids) garapenean lortu duen ospeak Brasileko Parana Estatuaren interesa piztu du, eta horri esker, Euskadik bere "egiten jakitea" esportatuko du Latinoamerikako herrialde guztiak biltzen dituen Mercosur-eko (Mercado Común del Sur) eskualde estrategiko horretara. Parana Brasileko elektrizitate sorkuntzan eta garapen teknologikoan potentzial handiena duen zonaldeetako bat da. Industria, Berrikuntza, Merkataritza eta Turismo Sailak, SPRIren (Eraldaketa Lehiakorrerako Sozietatea) bidez, hitzarmen bat sinatuko du aste honetan TECPAR Teknologia Institutuarekin, Brasil hegoaldeko Parana Estatuko Zientzia, Teknologia eta Goi-mailako Irakaskuntzako Estatu idazkariak Euskadira egingo duen bisitaren markoan.\nGaurtik hasi eta ostiralera arte, Parana (Brasil) Estatuko ordezkaritza batek Euskadi bisitatuko du. Estatu idazkari den Alipio Santos Leal Nieto, Teknologi Institutuko arduraduna eta eskualdeko smart energy proiektuko arduraduna buru dituen ordezkaritza horrek Euskadiko teknologi parkeen garapena eta sare elektriko adimendunak ezagutuko ditu eta egonaldia aprobetxatuko du lankidetza akordioak ahoz eta formalki zehazteko SPRIren bidez.\nParanako ordezkariek SPRIren, Energiaren Euskal Erakundearen (EEE), Bizkaiko Parkeen Sarearen eta Zamudioko Parke Zientifikoaren funtzionamendua eta zerbitzuak ezagutuko dituzte. Funtsean, teknologi parkeen kudeaketari eta smart grids arloko euskal proiektuari (Bidelek) buruzko lehen eskuko informazioa eskuratuko dute, kudeaketan inplikatutako ordezkari publikoen eta enpresa pribatuen (Iberdrola, Arteche, Ingeteam, ZIV, Ormazabal), zentro teknologikoen eta ikerketa zentroen (Tecnalia, IK4) azalpenak entzungo baitituzte.\nIberdrola Distribución Eléctrica, S.A.U.-k eta Industria, Berrikuntza, Merkataritza eta Turismo Sailak Energiaren Euskal Erakundearen (EEE) bidez sortu zuten BIDELEK SAREAK, sare elektriko adimendunak hedatzeko Bilbon eta Portugaleten. BIDELEKek duela gutxi esleitu ditu proiektua garatzen hasteko lehenengo eskaerak, zeinaren helburua baita hornikuntza intzidentziak murriztea eta kontsumitzaileari aurrezteko aukera ematea, gainera, kontsumitzaileak denbora errealean ezagutu ahalko ditu kontsumoari buruzko datuak.\n2010eko abenduaren 22an formalizatu zen Iberdrola enpresaren eta Eusko Jaurlaritzaren arteko lankidetza protokoloa. Protokolo horren bidez konpromisoa hartu zuten argindar sare adimendunak diseinatu eta ezartzeko Bilbo eta Portugalete hiriguneetan. Aurrerago, 2011ko otsailean, Patxi Lopez Lehendakariak eta Ignacio Galan Iberdrolako presidenteak beste ekitaldi bat zuzendu zuten, non Iberdrolako bazkideen eta EEEren arteko akordioa sinatu baitzen BIDELEK SAREAK eratzeko. Erakunde horrek egingo ditu sare elektriko adimendunak ezartzeko egin beharreko inbertsioak.\nBIDELEK proiektuak 60 milioi euroko inbertsio bateratua eskatzen du datozen 3 urteetan eta Bilbon eta Portugaleten garatuko da. Ia 1.100 eraldaketa zentro egokitu beharko dira (abangoardiako ekipo elektronikoak ezarriko dituzte) eta 410.000 biztanleri zerbitzua ematen dieten 230.000 kontagailu baino gehiago berritu beharko dira. Bestalde, landa-gunerako automatizazio plan aurreratu bat abiaraziko da Lea-Artibai eskualdean, eta horretarako, bertako azpi-estazioak berrituko dira.\nSare elektriko bat sare adimendun bihurtzeko, teknologia digitalak eta komunikazio sistema aurreratuenak gehitu behar zaizkie lehendik zeuzkan osagaiei (kontagailuak, eraldaketa zentroak, azpi-estazio elektrikoak). Horrela, sareko kontsumoari, kargei eta intzidentziei buruzko informazio zehatza lortu daiteke denbora errealean.\nParaná eta Mercosur\nBrasileko 26 Estatuetako bat da Parana. 200.000 km2 inguru ditu (Espainiaren erdia baino gutxiago) eta 10 milioi biztanle. Herrialdearen hegoaldean dago, eta Argentina eta Paraguai ditu mugakide. Geografikoki Hegoaldeko Merkatu Komunaren, hots, Mercosur-en erdian dago.\nHegoaldeko Merkatu Komuna (Mercosur) Argentinak, Brasilek eta Paraguaik osatutako azpi-eskualdea da eta hemendik gutxira batuko zaizkio Uruguai eta Venezuela ere. Bolivia, Txile, Kolonbia, Peru eta Ekuador Mercosur-eko herrialde bazkideak dira eta Mexiko berriz behatzailea\n00.0946: Technology: Brazil interested in #Basque management of technology parks and smart grids: http://t.co/CMxF1SXG


Parte hartuz 2018 | Urnietako udala\nParte hartuz 2018\nParte Hartzeko prozesuko emaitzen itzultze-txostena\nTxosten honetan parte hartze prozesuaren gaineko informazio guztia herritaren eskura jartzen du Urnietako Udalak: hala nola, prozesuaren laburpena, prozesura bideraturiko 125.000 euroekin gauzatuko diren 11 proiektuen inguruko informazioa eta onartu ez diren proposamenak zergatik onartu ez diren azaltzen duen erantzuna.\nHerritarrek proposaturiko 11 hobekuntzetara bideratuko dira 125.000 euro\nUrnietako Udalak parte hartze prozesu berri bat jarri zuen martxan urtarrilean 2018ko aurrekontuan barneraturiko 125.000 euro zertan gastatu erabakitzeko. Urnietan erroldaturiko 16 urtetik gorako pertsonek izan zuten proposamenak aurkezteko aukera urtarrilaren 17tik otsailaren 11 bitarte. Epe horretan, 157 galdetegi jaso ziren. Horietatik 54 herrian zehar ohiko puntuetan jarritako buzoi eta kutxetan, 26 webgunean, 40 APP-an eta gainerako 37ak berriz, otsailaren 2an eta 3an ipini ziren informazio karpetan. Dena den, datuak aztertu […]\nHerritarrek eginiko proposamenetatik zeintzuk gauzatuko diren azaltzeko bilera maiatzaren 17an, 18:30ean Lekaion\nUdalak parte hartze prozesu berri bat jarri zuen martxan urtarrilean 2018ko aurrekontuan barneraturiko 125.000 euro zertan gastatu erabakitzeko. Urnietan erroldaturiko 16 urtetik gorako pertsonek izan zuten proposamenak aurkezteko aukera urtarrilaren 17tik otsailaren 11 bitarte. Epe horretan, 157 galdetegi jaso ziren. Dena den, datuak aztertu ondoren, 142 galdetegi eman ziren ontzat. Onartu ez ziren gainerako 15ak informazio faltagatik edo galdetegia behar bezala ez betetzeagatik baztertu ziren. Udaleko lurralde saileko teknikariek proposamen horiek […]\n157 galdetegi jaso dira parte hartze prozesuan\nUdalak parte hartze prozesu bat jarri zuen martxan urtarrilean 2018ko aurrekontuan barneraturiko 125.000 euro zertan gastatu erabakitzeko. Urnietan erroldaturiko 16 urtetik gorako pertsonek izan zuten haien auzo eta kaleetan hobetzeko, konpontzeko edo egiteko ikusten zituzten gauzak aintzat hartuta proposamenak aurkezteko aukera urtarrilaren 17tik otsailaren 11 bitarte. Bada, epe horretan, 157 galdetegi jaso ziren. Horietatik 54 herrian zehar ipinitako buzoi eta kutxetan, 26 webgunean, 40 APP-an eta gainerako 37ak berriz, otsailaren […]\nParte hartze prozesuan proposamenak aurkezteko epea otsailaren 11n amaituko da\n2018ko aurrekontuko 125.000 euro zertan gastatu erabakitzeko abian jarritako parte hartze prozesua azken txanpan murgilduta dago, izan ere, igande honetan, otsailaren 11n amaituko da proposamenak aurkezteko epea. Urnietan erroldaturiko 16 urtetik gorako pertsonek aurkez ditzakete proposamenak. Baldintza hauek bete beharkodituzte proposamenek balekoak izateko: Udal-eskumenekoak diren proposamenak, jarduera-arlo hauei lotuta: obrak, hirigintza eta mantentze-lanak. Ekonomia edo/eta teknika aldetik bideragarriak diren proposamenak. Gauzatzeko 25.000€ (BEZa barne) baino gehiagoko kosturik ez dutenak. Iraunkortasun […]\nParte hartze prozesuko informazio karpak otsailaren 2an eta 3an\n2018ko aurrekontuko 125.000 euro zertan gastatu erabakitzeko parte hartze prozesu bat abiatu du Urnietako Udalak. Urtarrilaren 16an prozesuaren nondik norakoak azaltzeko aurkezpen publikoa egin ostean, eta herritar guztiei informazio liburuxkak etxeetara bidali eta gero, proposamenak aurkezteko fasean murgilduta dago prozesua. Horretarako epea urtarrilaren 17an ireki zen, eta otsailaren 11n amaituko da. Urnietan erroldaturiko 16 urtetik gorako pertsonek aurkez ditzakete proposamenak. Informazio karpak otsailaren 2an eta 3an Herritarrek dituzten zalantza guztiak […]\nAurrekontuko 125.000 euro zertan gastatu erabakitzeko parte hartze prozesuan proposamenak aurkezteko epea otsailak 11 bitarte\nUdalak parte hartze prozesu bat jarri du martxan 2018ko aurrekontuan barneratuta doazen 125.000 euro zertan gastatu erabakitzeko. Hala, herritarrek beraien auzo eta kaleetan hobetzeko, konpontzeko edo egiteko ikusten dituzten gauzak aintzat hartuta proposamenak egiteko aukera izango dute. Gobernu taldeak prozesuaren nondik-norakoak azaltzeko aurkezpen publikoa egin zuen atzo Lekaion, eta gaurtik aurrera herritar guztiei informazio liburuxkak bidaliko zaizkie etxeetara. Liburuxka horien barruan joango da proposamenak idazteko erabili beharko den orria. Hiru […]\n125.000 euroko parte hartze prozesuaren aurkezpena urtarrilaren 16an 19:30ean Lekaion\nUdalak legegintzaldi hasieratik egin zuen herritarrei hitza emateko eta parte hartze kultura errotzearen aldeko apustua eta 2018an jarraipena emango dio bide horri parte hartze prozesu berri batekin. Oraingoan, herritarrek beraien auzo eta kaleetan hobetzeko, konpontzeko edo egiteko ikusten dituzten gauzetarako baliatuko dira 2018ko aurrekontuko 125.000 euro inguru. Prozesu guztiaren funtzionamendua azaltzeko aurkezpen publiko bat egingo du Gobernu Taldeak urtarrilaren 16an, 19:30ean, Lekaion Bilera horretan azalduko dira zein epe izango duten […]\nKristina Arozena urnietarraren marrazkiak iragarriko ditu Sanmiel jaiak\nUretako puzgarriak eta ipuin-kontalaria igerilekuan uztailaren 20an\nHasi da 340 etxebizitza inguru eta Egape ikastolako DBH-ko eraikina eraikitzeko bidea\n" 9 + 4 " equals toberdin


Idazleak - Fertxu Izquierdo Jimenez - Hemeroteka - Etsipenezko itxaropen aldarria\n2010-02-20 Etsipenezko itxaropen aldarria | Patxi Sarriegi\nHiriko bizimodua ardatz nagusia duen olerki liburua idatzi du Fertxu Izquierdo iruindarrak, olerkiok munduaren egoeraren inguruko hausnarketa etengabeak dira, auzoko bizimodua, pobrezia, poza, tristura, bizitza, sexua edota heriotza jorratzen dutenak. Bila ibili da poeta hiriaren anabasan, hortxe topatu ditu inspirazio eta salaketa gai ugari. Etsipena du inguruan bueltaka, ez du, hala ere, erraz amore ematen, ikasi egin du bere egiten, ondoan sentitzen, gertukoa duen arren olerkiok itxaropen aldarriak dira. “Goiztiriaren orduak gogorrenak dira / ederrenak ere bai / handik gutxira / bizitzeko egun berri bat / eskuen artean / izango dugulako”.\nGoiza, eguerdia, arratsaldea, gaua… olerkiotan egunekoaren lau une aukeratu ditu egileak gogoeta egin eta inguruaz hausnartzeko. Egunerokoaren antzera, momentu bakoitzak bere erritmoa du, eta bakoitzean sentipen desberdinak isurtzen ditu Izquierdok. Espero zitekeenez, gauekoak du inspirazio iturri emankorrena, orduan ere ideiak azkarrago doazela irudikatuz. Esplikazioa da aldi berean, errealista, darabilen pisu iradokitzailea errealitatean txertatzeko moduko adibide argiak dira, irakurlea bereganatzeko modukoak. “Beirazko egunak dira / igandeez mozkortzen direnak / eta saminaren arratsaldeetan / josten ditugu iraganen orbainak / existitzen ez den kremailera / itxi nahi izango bagenu bezala”.\nHalaxe, liburuaren izenburuko adibideak argi asko erakusten du poetak irudiak sortzeko duen prestutasuna, metaforak erraz ulertzeko modukoak dira, irakurlearengana iristeko nahia irmoa eta benetakoa da. Hirietan telebista antenetan hartzen baitute atseden txoriek, hirira aspaldi egokitu zirenez; mota guztietako jendea bizi da hirietan, nonahitik etorriak, eta jende hori guztia, finean, hiriaren bizimodura egokitzen da. Bistakoa da, errealitatearen zirrikituetan barrena iragaten den poesia nahi du pentsalariak, errealitatean ikusten dituen hutsuneak agertzen dituena, hizkuntza zuzena darabil horretarako Izquierdok. Hortaz, bizipenez betetako olerkiak dira, barnekoiak, iradokitzaileak, horixe poetaren ahalegina. Poesia lurralde atsegina zaiola frogatzen du bigarrenez, oraingoan etxeko leihotik dakusan mundua irudikatuta. Liburu argia gertatu zaigu, estimatzekoa agertzen duen naturaltasuna. Olerkiok inflexio puntuak dira, autorearen sendotasuna erakusten dutenak. Hain juxtu, poesiaren eskutik munduaren egoeraren inguruko hausnarketak eragiteko lan eta emaitza joria da Izquierdo eskainitakoa.


Albisteak - Sortu\nEspainiarekiko defendatzen dugun harreman eredu bakarra, loturak ahalik eta azkarren apurtzea ahalbideratuko diguna da\nCreated on Wednesday, 19 June 2013 13:26\tGaurko honetan, Sortutik heldu nahi diogu foruen deuseztatze prozesuaren hika-mikari, gure ustez hori delako, hain zuzen ere, kontzertua/hitzarmenari buruzko ustezko debateak finean bilatzen duena.\nArrazoi politikoak medio ihes egin behar izan zutenek itzultzeko eskubide osoa izan behar dute\nCreated on Friday, 14 June 2013 13:57\tLehenik eta behin, Euskal Iheslari Politikoen Kolektiboak mintzakidetza bat aurkeztu izana nabarmendu nahi du Sortuk. Sorturen iritziz, aurretik Euskal Preso Politikoen Kolektiboak egin bezala, iheslarien kolektiboa ere ari da bere ekarpena egiten, konponbiderako prozesu demokratikoak aurrera egin dezan.\nSortuk urrats garrantzitsutzat jotzen du munduan zehar barreiatu eta egoera ezberdinetan dauden iheslariak agertzen ari diren konpromisoa Euskal Herrian zabaldutako garai berriarekiko.\nKonponbideari erasorik ez, utzi bakean Euskal Herria\nCreated on Thursday, 13 June 2013 22:28\tDatorren urriaren 17an abiatuko da Entzutegi Nazional espainiarrean 35/02 sumarioaren epaiketa. Auzi horretan, ezker abertzaleko 40 kide izango dira epaituak, Ezker Abertzalearen baitan garaturiko lan politikoarengatik. Era berean, 90 herriko taberna eta elkarte inguru daude ere auzibidean.\nCreated on Thursday, 13 June 2013 10:04\tMarije Fullaondo ren iritzi artikulua, Sorturen Politika Feministaren lantaldearen izenean:\nGasteizko Legebiltzarrean Kidetzak, EAEko banandutako guraso elkarteak, herri ekimen legegile bat aurkeztu du 80.000 sinaduratik gora bilduta, gurasoak banantzen eta ados jartzen ez diren kasuetan haurren zaintzarekin lotutako gaur egungo arauak aldatzeko helburuarekin. Lege-proposamen honek kontrako eta aldeko jarrerak sortu ditu, norberaren egoera eta bizipenak askotarikoak baitira, eta nahasmena eta jakin-mina ere eragin ditu. Horretaz jakitun, Sortuk gai honen inguruan bere posizioa erabakitzeko eztabaida irekiko du. Gaurkoan, baina, Sorturen Politika Feministaren lan taldetik gaia kokatzen laguntzeko eta hausnarketa sustatzeko elementu batzuk mahai gaineratu nahi ditugu.\nGuardia Zibilaren atxiloketak justifikatuz Erkorekaren adierazpenak oso larriak dira Bakea eraikitzeko prozesuaren aurkako erasoa dira Guardia Zibilak buruturiko atxiloketa hauek\nElkarrizketa Amaia Izkori Egun On Euskadi saioan


Dokumentalean jaso dute Maiza presoaren egoera - Etxarri aranatz - Guaixe.eus\nGuaixe 2019-08-01 09:35\nEtxarriar talde batek auzolanean eta Sarek sortu dute Iluntasunetik etxera dokumentala. Lannemezango espetxean (Etxarri Aranaztik 300 km-tara) preso dagoen etxarriarraren egoeraren berri ematen du ikus-entzunezkoak. Jaiki Hadi mediku elkarteak jakinarazi zuenez, Maizak gaixotasun larriak eta sendaezinak ditu: ikusmen zorroztasunaren galera, ezkerreko begiko erretina-askatzea, berriki, eta eskuineko begiaren galera haurtzarotik; diabetesa, dislipemia; hipertentsioa eta fibrilazio aurikularra. Maizak 68 urte ditu, 41 urte daramatza herritik urrun; azken 12ak Frantzian preso eta zigor luzea du. Gainera, Espainiaren hiru estradizio eskaera eta euro-agindu bat ditu.\nDokumentalean kartzelak gaixotasun larri eta sendaezin bat duen presoarengan duen eragina azaldu nahi du. Horretarako, testigantzak jaso dituzte. Alde batetik, espetxean preso eta gaixo egon zen Bautista Barandalla etxarriarrarena. Bestetik, Jone Zabaleta optiko optometristaren iritzi aditua jaso dute. Baita Maizaren lagun den Igor Artiedarena ere. Azkenik, lege kontuez presoaren abokatu Xantiana Cachenaut ari da. Dokumentalak 24 minutuko iraupena du, euskaraz da, gaztelaniazko azpi-idatziekin. Soinu banda Luisillo Kalandrakak egin du.


Erraldoi erraldoiak — dantzan.eus\nHemen zaude: Hasiera › Komunitatea › Aritz Ibañez Lusarreta › Erraldoi erraldoiak\nIzugarria da Iruñeko erraldoi eta kilikien iruindarrengan duten eragina. 1860. urtean egin zituen Tadeo Amorena arizkundarrak, egun hain ezagunak diren figurak. Beraz, 150 urte beteko dituzte erraldoiek aurki. Horrek esan nahi du iruindarrik zaharrenak ere jaso duela kilikien puxikakadarik eta ikusi dituela erraldoiak dantzan alde zaharreko karriketan.\nUmeek beldurrez begiratzen diete, nerabeek aupari. Helduek gaztaroko oroitzapenek dakarten goxotasunarekin. Denek mirespenez.\nNormalean, San Ferminetan, San Fermin txikitan eta San Saturnino egunean besterik ez dira haien logela ilunetik ateratzen, dantzara. Jendea beti haien esperoan dago, eta ateratzen diren aldioro ehunka lagun biltzen da inguruan. Askotan zaila egiten da pausoari jarraitzea, umeen gurditxo batekin tupust egin duzulako, bilobarekin doan aitona bidean gurutzatu zaizulako, argazkilariak argazkirik onena atera nahi duelako zure gonapean,...\nNoizean behin, udalak ospe handiko bestelako ekitaldietan ere ateratzen ditu kalera.\nAsteburu honetan autobus geltoki berria zabaldu dute Iruñean eta konpartsa izan da ekitaldietako protagonista. Erabaki populista samarra udalarena, inaugurazioa eta konpartsaren arrakasta lotuz, baina ezin ukatu beti dela gozatua erraldoiak dantzan ikustea, eta are gehiago erraldoiak dantzaraztea.\nLarunbatean 10 mila lagun bildu ziren erraldoiak dantzan ikustera Iruñeko gotorleku ingurura.\nEz dut ezagutzen horrenbesteko ikuslerik duen dantza emanaldirik.\n10.000 lagun! Ba bai predikamendua dutela erraldoiek Iruñean.\nEgia da Erraldoeik Iruindarrengan sortarazten duten sentimendua berezia dela. Pena ematen dit jotzera joan ez izana, baina tira, denborak erranen du zer egiten dudan hemendik aurrera.\nAupa Iruñeko erraldoi eta kilikien konpartsa!! Besarkada handi bat guztieri nire partez ikusten dituzunean Aritz.\nOngi izan. Aio\nMila esker bioi erantzuna uztearren.\nPredikamendu handia dute, bai, Oier. Handiegia akaso. Aurrekoan, beste erraldoein dantzari batekin hizketan (eta entzierroaren inguruan esaten den gisan) arrakasta izanen dela erraldoien heriotza aipatu genuen erdi brometan.\nDuela 50 urteko argazkietan giganteak ia bakar bakarrik ikusten dira alde zaharrean paseoan, orain ezin ibiliz (dantzatuz) aritzen gara.\nAitak esaten du antzinako zibilizazioen "totem"en gisakoak direla iruindarrondako, guztiok, punta batekoak zein bestekoak, gure sinbolotzat ditugun irudiak.\nIruñeko Alde Zaharreko Erraldoien konpartsako webgunea:


Australia: unibertsitate osteko helmuga – Irunero\nPosted on 2017(e)ko irailak 15 by Irunero\nBidaian eskuraturiko esperientzia lanpostu bilakatu du Lorena Viera irundarrak\nBetidanik izan du gustuko bidaiatzea. Mondragon Unibertsitatean Lidergo Ekintzailea eta Berrikuntzan graduatu ostean, Lorena Vierak argi zeukan ez zuela etxean gelditu nahi. Horregatik, Australiarako hegazkin txartela erosi eta urte eta erdi eman zuen bertan. Orain, GrowPro Experience enpresak Bilbon duen bulegotik amets berdina duten gazteak aholkatzen ditu, berak Australian bizitako esperientzia lagun duelarik.\nOso urruti dagoen lurralde bat delako aukeratu nuela uste dut. Amak beti esan dit ilargira bidaiatzeko aukera egongo balitz, nik bidai hori egin nahiko nukeela. Gainera, Australian egondako Irungo lagun bat dut, beraz, honek ere herrialdearen aukeraketan lagundu zuela uste dut.\n“Amak beti esan dit ilargira bidaiatzeko aukera egongo balitz, nik bidai hori egin nahiko nukeela”\nAustraliara iritsi zinenean bertan egin nahi zenuena argi zenuen?\nEz, egia esan gauzak gehiegi pentsatu gabe joan ginen eta hara iritsi ginenean ez genuen diru gehiegirik. Nire mutil lagunarekin eta bere anaiarekin joan nintzen, baina haiek ni baino hilabete lehenago joan ziren. Ni iritsi nintzenean, furgoneta bat erosi genuen diru gutxigatik, lurralde osoan zehar bidaiatzeko. Australian turista moduan 3 hilabete egon zaitezke soilik, beraz, han denbora gehiago geratzeko ikastaro batean matrikulatu nintzen eta, honela, ikasle bisa bat eskuratu nuen.\nBeldurrik izan al zenuen esperientzia honen hasieran?\nBai, ez dakit beldurra edo urduritasuna zen, baina azkenean horrelako leku batera zoazenean beti daukazu sentsazio hori zeure barnean. Azken finean, ez dakizu zer aurkituko duzu han. Hala ere, gauza hauetarako ni beti oso ausarta izan naiz, beraz, ez zitzaidan oso zaila egin momentu zailetan aurrera ateratzea. Gainera, nire ustez hau da era honetako bidaiak egiteko momentua, eta beti daukagu etxera itzultzeko aukera.\nZertan desberdintzen dira Irungo eta Australiako bizimoduak?\nNik uste hemen sozialagoak garela, izan ere, etxetik kanpo denbora gehiago ematen dugu. Han, ordea, denbora gehiena etxean sarturik pasatzen dute. Goizeko seiak aldera esnatzen dira, eta lan ordutegi arruntak goizeko 7:00tatik 15:00etara bitartekoak izan ohi dira. Honela, arratsaldea libre izaten dute, baina arratsaldeko bostetatik aurrera ez da inor kalera ateratzen, afari eta jai guztiak etxean antolatzen baitituzte.\nEtorkizunari begira, ba ahal duzu bidai posibleren bat pentsaturik?\nEtorkizunean Kanadara joatea gustatuko litzaidake. Oraindik ez dakit posible izango den, baina hori da nire ideia.\nOrain daukazun lana bidai horrekin loturik dagoela esan daiteke. Inoiz imajinatu zenuen horrelako lanpostu bat eskuratuko zenuela?\nEz, izan ere, enpresa hau Australian ikasle bisara pasa nintzenean ezagutu nuen. Australian egon ostean, Asian zehar bidaiatzen egon nintzen bi hilabetez. Etxera lan bila itzuli nintzenean, Facebooken enpresa honek Bilbon bulego berria ireki behar zuela ikusi nuen. Haiekin harremanetan jarri nintzen eta honi esker gaur lana daukat.\nZein zeregin burutzen duzu zure lanean?\nNi naiz Bilboko bulegoko arduraduna eta ni arduratzen naiz burutzen ditugun hitzaldi eta ekitaldi guztiak antolatzeaz. Horrez gainera, hemengo jendeak Australiara joan nahi duenean nik laguntzen diet behar duten guztiarekin.\nAholkuak eman ostean bezeroekin harremana mantentzen duzue?\nBai, gainera nire adineko jendea izaten da normalean, orduan, kasu gehienetan lagunak egiten gara eta beti telefonoaren bitartez harremanetan egoteko aukera dugu. Hara iristen direnean, beti asko gustatzen zait bertan gustura dauden jakitea eta beti argazkiak bidaltzea eskatzen diet. Gainera, han ere bulegoak dauzkagu eta ekintzak antolatzen ditugu, beraz, haiekin kontaktuan gaude etengabean.\nZeintzuk dira bezeroek gehien errepikatzen dituzten galderak?\nEa Australian lanik dagoen, hori da jendeak duen kezkarik handiena. Asko errepikatzen den beste galdera bat bertan bizitzeko lekurik hoberena zein den, baina hori oso erlatiboa da.\nNola imajinatuko zenuke zure bizitza hemendik 20 urtera?\nNik uste dut hemendik 20 urtera berriro Irunen egongo naizela, baina puntu horretaraino iritsi baino lehen gauza asko egin behar ditut oraindik munduan zehar.


Bisita COMANAIra - FP Donibane\nFP Donibane > Bisita COMANAIra\nOtsailaren 12an Automatizazio eta Robotika Industrialeko (euskara) goi mailako zikloko lehen mailako ikasleek Orkoiengo Comanai Ingeniaritza enpresa bisitatu zuten.\nLehen zatian, enkargua jasotzean zer prozedura jarraitu behar zuten azaldu ziguten, eta gure ikastetxeko gela batetik bideokonferentziaz egin zen. Ondoren, enpresara joan ginen proiektua martxan ikusteko. Bisita hasi aurretik, tenperatura kontrolatzeko eta gel hidroalkoholikoarekin garbitzeko osasun-protokoloa aplikatu zen.\nB.S.H. taldeko hozkailu eta izozkailuetako ateetan kristalezko estaldura jartzeko postu automatizatu bat da, ikasleek beraiek funtzionatzeko aukera izan zuten eta postua automatizatzeko eta kontrolatzeko elementu guztiak ikusi ahal izan zituzten.\nCOMANAI izan da munduan diseinu horren esleipena lortu duen enpresa bakarra, eta hau da muntatu eta hornitzen duen bosgarren postu automatizatua.\nIngelesa jakitearen garrantzia azpimarratu zuten, hori baita bezeroekin eta hornitzaileekin komunikatzeko erabiltzen duten hizkuntza bakarra, bereziki dokumentazio guztiak eskatzen duen ingeles teknikoa.\nBisita euskara hutsean egin zen. Eskerrak eman nahi dizkiogu enpresari eta, bereziki, Alberto La Iglesia komunikazio-arduradunari bisita hau gaur egungo egoeran egin ahal izateko . kasleentzat beti da esperientzia aberasgarria.


Izarra (likorea) - Wikipedia, entziklopedia askea.\nIzarra Baionan egindako likore gozoa da.\nIzarraren mota bi daude:\nIzarra Horia (frantsesez: Izarra Jaune) 32 belarrez egindakoa, almendra gustukoa eta 40 gradu dituena.\nIzarra Berdea (frantsesez: Izarra Vert) 48 belarrez egindakoa, mendafin gustukoa eta 48 gradu dituena.\nLikorea egiteko Pirinioetako belarrak eta beste ongailu erabiltzen dituzte. Lau edari nahasi behar dituzte:\nBelarrezko ongailuez destilatutako alkohola;\nAranpasa eta intxaur oskolak Armagnacen beratzen jarri ondoren ateratako edaria;\nAkazia eztiaren azukrezko almibarra;\nAzafrai koloratzailearen infusioa horia ateratako eta zenbait belarreen infusioa berdea lortzeko.\nSei hilabete ematen ditu upeletan botilan sartu baino lehen. Konpainiak beste errezetak ere asmatu ditu, Izarra Sagar Berdea adibidez.\nIzarra bakarrik, izotzarekin, edo kokteletan, ginekin normalean, hartu ohi da. Txokolate eta azken burukoekin bat egiten du. Konpainiaren slogana Le soleil et la neige des Pyrénées (euskaraz: "Pirinioetako eguzki eta elurra") da.\nJoseph Grattau botanikariak XIX. mendeko bukaeran 1835ean gutxienez asmatutako euskal likorearen errezeta erosi zuen. Izarra izena jarri, Hendaian Distillerie de la Côte Basque enpresa sortu eta 1904an saltzeari ekin zion. Egungo destilategia, Aturritik gertu dagoen Baionako Bergeret auzoa 9an kokatuta, 1913an erosi zuen. Egoitza, berriz, Donibane Lohizunen kokatu zuen.\nRémy Cointreau enpresak 1980ko hamarkadaren hasieran erosi zuen Distillerie de la Côte Basque.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Industria-robotika (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Fabrikazio Mekanikoa (Lanbide Arloa)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Industria-robotika (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Fabrikazio Mekanikoa (Lanbide Arloa)


Batata (Ipomoea batatas) konbolbulazeoen familiako landare belarkara eta bizikorra da. Barazkia da, azal arrexka eta mami horixka edo laranja eta haritsua duena. Karbohidratotan (almidoia) aberats diren tuberkuluak ematen ditu, gizakiak eta abereak elikatzeko erabiliak. Amerikatik ekarri zuten espainiarrek Europara.\nBatata (Ipomoea batatas) konbolbulazeoen familiako landare belarkara eta bizikorra da. Barazkia da, azal arrexka eta mami horixka edo laranja eta haritsua duena. Karbohidratotan (almidoia) aberats diren tuberkuluak ematen ditu, gizakiak eta abereak elikatzeko erabiliak. Amerikatik ekarri zuten espainiarrek Europara. (eu)


Oharra: arduraz jokatzen segitzeko deia - Legorretako Udala\nOharra: arduraz jokatzen segitzeko deia\nUrtea bete berri da pandemia lehertu zela, eta Legorretan oraintsu izan dugu orain arteko egoera zailenetakoa: azken hilabetean 33 herritar kutsatu dira, eta 100.000 biztanleko tasa 1.500 baino handiagoa izan da aste batzuetan. Badirudi pasatu dela igoaldi hori, baina ezin gara erlaxatu: birusa oso azkar hedatzen da. Horregatik, eta ikusita herritar batzuk lasaikeriaz jokatzen ari direla, arduraz jokatzeko deia egin nahi du udalak berriro.\nUrte zaila izan da: herritarrak joan zaizkigu, ugari gaixotu dira, lanik gabe eta egoera zailean daude hainbat, konfinamenduaren eragina oraindik jasaten ari dira zenbait… Konfinamenduko hilabeteetan, jarrera eredugarria erakutsi zuten herritar ugarik: ez dira ahaztekoak sortutako elkartasun sareak, bizilagunak zaintzeko eta babesteko egindako lana, eta herri giroari eusteko antolatutako ekintzak. Benetan txalotzekoa izan zen hura.\nEgoerari aurre egitea izan da Legorretako Udalaren lehentasuna urte honetan, hainbat arlotan. Azken asteetan, herriko osasun egoerari aurre egiteko, eta udalaren eskariz, baheketa egin du Osakidetzak, birusaren hedapena eteteko asmoz. Aurrerantzean ere horretan jarraituko du udalak, eta, besteak beste, Osakidetzari eskaini dio frontoia eta kiroldegia erabiltzea herritarrei txertoa ezartzeko, prozesua azkar eta seguru egin dadin.\nHerritar gehien-gehienek egoki jokatu dute, prebentzio neurriak eta arauak betez, baina badira jokabide desegokiak dauzkaten herritarrak ere: maskararik gabe ibiltzen direnak, segurtasun tartea zaintzen ez dutenak, ezarritakoa baino talde handiagoetan elkartzen direnak, etxeratze agindua errespetatu gabe gauean kalean edanean egoten direnak… Ez dira onargarriak azken egunotakoak: jende talde handiak egunez eta gauez, kalean egon ezin den garaian musika kalean, plaza inguruan botilak eta plastikoak botata… Jokabide horiek ez dira gizalegezkoak, ez dira legezkoak, ez dira errespetuzkoak, eta herritarren artean ezinegona eta haserrea eragiten dute. Udalak, beste behin, arduraz jokatzeko eskatu nahi die legorretar guzti-guztiei, eta bete ditzatela prebentzio neurriak: maskara jarri, distantzia zaindu, eskuak garbitu, mahai berean lau lagun baino gehiago ez bildu, ordutegia bete.\nUrte luzea izan da denontzat, zaila. Baina ezinbestekoa dugu arduraz aritzea, jokabide zibikoari eustea, geure burua eta ingurukoak zaintzea. Azken asteetan Legorretan argi ikusi dugu zein erraz zabaltzen den birusa. Hori eragotzi behar dugu, eta denok egin behar dugu ahalegina horretan. Zugatik, gugatik, denongatik: zaindu, eta hartu neurriak.\nGurasoentzako hitzaldia: Nola lagundu umeei beren ...\nIpuinaren ordua asteazkenean, Maite Frankorekin\n2021 Apirilak 07 Legorretatik pasatuko da Itzulia


Elizaren biktimak aitortzeko lege-proposamena erregistratu dute - Nafarroa - euskalerriairratia.eus\nElizaren biktimak aitortzeko lege-proposamena erregistratu dute\nIosu Ganuza Garcia 2022-05-13 12:40\nBlanca Regulez (Geroa Bai), Eduardo Santos (Justizia kontseilaria), Virginia Magdaleno (PSN) eta Mikel Buil (Podemos) elizaren biktimak aitortzeko lege-proposamenaren aurkezpenean.\nBiktimen errekonozimendua ekartzeaz gain, "arazoari dimentsio publikoa" emateko helburua duela adierazi du Eduardo Santos kontseilariak.\nEliza katolikoaren baitan sexu abusuak jasan dituztenak biktima aitortzeko aurrerapausoa eman du Nafarroako Parlamentuak. Atzo arratsaldean erregistratu zuten Gobernua osatzen duten alderdiek, PSNk, Geroa Baik eta Podemosek. Izquierda Ezkerra eta EH Bilduk babestu dute “justizia ordinarioaren bidez konpondu ezin daitekeena administraziotik bideratzeko” lege-proposamena.\nHala azaldu du Eduardo Santos Itoiz Justizia eta Migrazio Politiketarako kontseilariak. Gobernuko azpimarratu du “legeak egonkortasuna eta zehaztasuna” ekarriko diola biktimen aitortzari.\nGogoratu du 2018an atera zela ezkututik lehen lerrora, pederastiaren gaia biktima baten salaketarengatik. Orduan abiatu ziren ikerketa batzordeak eta eztabaida publikoa parlamentuan, eta gerora etorri zen NUPek eginiko ikerketa, zeinak 30 biktima baino gehiago azaleratu dituen.\nSantos kontseilariak adierazi du “justizia kanpo geratzen den esparruetan, Administrazio publikoak ezin duela beste alde betera begiratu” eta hori dela eta sortu dela lege proposamena, biktimei ahotsa emateko, aitortza eskaintzeko eta arazoari dimentsio soziala emateko.\nLege proposamenak biktimen bulegoa sortzea aurreikusten du, eta poliziaren indarkeriaren biktimen aitortza ekarriko duen legearen antzera, aditu batzorde batek kasu bakoitza aztertuko du. Aditu batzorde horretan ez dute politikariek parte hartuko eta historialariek, zuzenbidean adituek eta osasun mentalean adituek parte hartuko dute. Testuak aurreikusten du batzorde hori elizaren kideren batek osatzea, baina sustatzaileek momentuz ez dute artzapezpikutzaren partetik erantzunik jaso.\nBatzordeak urtero jasotako testigantzen eta biktima aitortutakoen zehaztasunak biltzen dituen txostena aurkeztuko dio parlamentuari, honek datuak publikoak egin ditzan “arazoaren benetako dimentsioa zabaldu eta biktima eta lekukoak parte hartzera bultzatzeko”, azaldu du Justizia kontseilariak.\nAlderdiek “txalotutako” aurrerapausoa\nSantos kontseilariarekin batera agerraldian azaldu dira Gobernua osatzen duten alderdietako bozeramaileak. PSNtik Virginia Magdaleno Alegriak atsekabez hartu du “Navarra Sumak parte hartu nahi ez izana”, eta legea “berandu” datorrela aitortu badu ere, “iritsi” dela txalotu du eta arazoari “argia eman” eta gertakari hauek “ez errepikatzea” ekarriko duela azpimarratu du. Ekimenaren funtzio soziala eta garrantzia sendotzeko “politikariek” parte hartuko ez dutela adierazi du.\nGeroa Bairen partez Blanca Regulez Alvarezek hartu du hitza “biktimen ausardia” aitortuta. Gaineratu du legeak “biktima estatusa aitortzeko balioa” izanen duela, “banakako zein biktimen kolektiboaren errekonozimendurako eskubidea ekarrita”.\nAzkenik Podemosetik, Mikel Buil Garciak hitz egin du “ospakizunerako eguna eta unea” dela adierazita. Alderdien arteko “kontsentsua” txalotu du eta gogoratu du “NUPen ikerketak agerian uzten duela icebergaren punta soilik dela ezaguna, baina arazoaren dimentsioa handia dela agerikoa dela eta hori zehaztasunez ezagutu beharra” dagoela. Gogor salatu du “pederastia” eta horren aurkako lanak etenik ez duela berretsi.\nOhar bidez EH Bilduk legeari emandako babesa berretsi du baina "ez nahikoa" dela kritikatu du, izan ere legeak ez baitu "biktimen erreparaziora bermatzen".


Atotxako geltoki berria eraikitzeko lanen aurrerapenak ekainaren 1etik aurrera erdialdea eta Egia lotzen dituen goiko pasabidea moztera behartuko du - Albisteak - ETS - Euskal Trenbide Sarea\nAtotxako geltoki berria eraikitzeko lanen aurrerapenak ekainaren 1etik aurrera erdialdea eta Egia lotzen dituen goiko pasabidea moztera behartuko du\nAbiadura Handiko Atotxako geltoki berriaren obren aurrerapena dela eta, datorren ekainaren 1etik aurrera, Donostiako erdigunea eta Egia auzoa lotzen dituen gaineko pasabidea jendearentzat moztu beharko da. Irailera arte, Erdialdea-Egia lotura beheko pasabidetik bakarrik egingo da, eta irailetik aurrera Terminus Hotelaren eta Mandasko Dukearen Pasealekuaren (38-40) artean jarriko den behin-behineko pasabidearen bidez.\nProiektuan jasotako aldaketa horien guztien arrazoia, Atotxako behin-behineko geltokia laster hasiko dela eraikitzen da. 2022ko udan jarriko dela martxan aurreikusten da, eta obrak behin betiko amaitu arte funtzionatuko du.\nEuskal hiriburuetan eraikiko diren Euskal Y-aren hiru terminaletatik lehena izango da Atotxakoa. Eusko Jaurlaritzako Garraio Sailari dagokio terminal hori gauzatzea, Sustapen Ministerioak 2017ko abenduaren 27an Gipuzkoako tartea gauzatzeko agindua zabaldu baitzuen.\nAtotxako geltoki berria Norteko geltokiaren eta Tabakalera inguruaren egungo arkitekturan txertatzen da, eta, aldi berean, garraiobide ezberdinen arteko lotura bultzatuko du: aldiriak, abiadura handia eta autobusak. Gainera, trenbide zabalgune berriaren gainean, Tabakalerako eraikinaren lehen solairuaren parean, eraikiko den estalkiarekin, 5.723 m²-ko azalera duen espazioa sortuko da, eta herritarrek erabiltzeko eta gozatzeko plaza publiko bihurtuko da. Eraikinetik bertatik zuzeneko sarbidea izango du\nEkainaren 1ean hasiko dira lehendik dagoen pasabidea desmuntatu aurreko lanak: barandak, zoladura eta estalkia kenduko dira, eta ekainaren 19an eta 20an programatutako trenbide zirkulazio mozketara arte gauzatuko dira. Ekainaren 20an, taularen erdia osorik altxatuko da, garabi handi batekin.\nLanen xede den eremu horretan egongo da behin-behineko geltokia. Aurreikuspenen arabera abuztuan hasiko da eraikitzen, etorkizuneko geltokiaren beheko atariko pantailak gauzatzearekin batera. Geltokiaren Egia aldea behin-behineko geltoki gisa ere erabiliko da, obrak behin betiko amaitu arte.\nEskailera finkoak eta igogailua izango dituen behin-behineko geltokira Nestor Basterretxea Plazatik baino ez da sartuko.\nLan horiek egiteko, Egia aldeko eremua ohiko trenen aparkalekutik libre utzi behar izan da, eta egoera hori behin betikoa izango da, aurrerantzean konboiak Pasaiako trenbide eremura igaroko baitira lotara.\nAldi berean, ekainetik aurrera, erdialdea eta Egia lotuko dituen behin-behineko pasabidea muntatzeko lanak hasiko dira. Bi sarbideak Terminus Hotelaren eta Mandasko Dukearen pasealekuaren (38-40) parean egongo dira.\nGeltoki berriaren obrak amaitu arte trenbide igarobidearen bi aldeak lotzeko balioko duen goiko pasabide berriak 3 metroko zabalera izango du, eta sarbide bakoitzean eskailera finkoak eta kristalezko igogailua izango ditu.\nUda amaieran Egiako lurpeko pasabidetik igarotzeko aukera ere eten egingo da, beraz, erdialdea eta Egiaren arteko lotura behin-behineko goiko pasabidetik egin beharko da.


Virginia Woolfek harriak sartu ei zituen poltsikoetan errekara sartu eta bertan itota hil baino lehenago. Behearen gainetik jaso zituenean, edozein harri aukeratu zuen? Pisuagatik besterik ez zituen bereizi bere buruaz beste egiteko harri onak eta txarrak? Ala beste zerbait izan zuen kontuan? Kolorea? Forma? Etxetik irteterakoan, berokien artean ere poltsiko handidunena aukeratzen eman ote zuen denbora edo aldez aurretik bazekien egun hartan goitik behera zer jantziko zuen?\nVirginia Woolfek agur gutuna utzi zion senarrari. Gutun hartan ez zion egoera ez ulertzea edo kudeatzen ez jakitea aurpegiratu; aitzitik, barkamena eskatu zion pasarazi zion sufrimenduagatik. Gehien maite duzunari sufrimendua eragiteak norberaren sufrimenduari zama erantsia dakarkio. Hurbil behar duzun hori gero eta urrunagotzen da. Erruduna nor den deliberatzea berokia harriz betetzea lakoa da.\nVirginiaren errukia sentitzen dut batzuetan Andoniri begiratzen diodanean. Amorru eta gorroto biziak erruki sentimendu apalari gailentzen zaizkion arte.\nMendeku oharra utziko nuke. Hala uste nuen, behintzat, heriotzan pentsatzen nuenean.\nBenetan hil nahi izan dudanean, ordea, balizko oharrak ez zuen hainbeste inporta, gerokoak inportantzia osoa galdua baitzuen. Oraindik ere ez dakit zenbateko garrantzia merezi duen etorkizunak, orainak askorik ez daukan heinean.


Eskuliburukoa — Manu Robles Arangiz Fundazioa\nVicent Partal, Katalunia. "Esango nuke denok sumatzen dugula, duela egun gutxi aipatzen duen euri-usaina, unerik une areagotuz doala. Baina ez zaitezte ohitu. Historia, letra larriekin, oso lantzean behin idatzi dezakegu. Eta guri aste honetan dagokigu. Debekatuta dago huts egitea."\nVicent Partal, www.vilaweb.cat 2014/11/06\nGuzti hau eskuliburua jarraitzen ari da, herrialde bat independente nola egiten den azaltzen duen eskuliburua -badiotsuet neuk baietz, eskuliburu hau badagoela, inork onartzen ez duen arren. Eta, egia esateko, albiste hobezina da. Bizi dugun aste zehatz hau, etorkizunean letra larriz gogoratuko da, zer gertatu den, zer gertatu zaigun kontatu behar dugun eguna iristen denean. Espainiarengandik abiadura oso azkarrean deskonektatzen ari gara, besterik ez, horixe da orain geratzen ari zaiguna. Gogoratu sarritan esan izan dudana: bat-batean gertatu ohi da, presaka, ustekabean, emeki.\nLehendabizi, Espainiak aldebakartasunez marko autonomikoa hausten du estatu kolpe batez,beste behin ere -, judizialki oraingoan. Jarraian, gobernu katalanak iragartzen du lege espainolak dagoeneko ez direla derrigorrez bete beharrekoak Katalunian – ez du horrela esaten, baina hori esaten du. Eta herriak kalean erantzuten du. Sekulako kanpai-hotsak, berotasunez datorren igande baten atarikoa dira. Hori ere eskuliburuak esaten du: zirrara kutsakorra da. Oso.\nEskuliburuak jarraitu egiten du: Espainiak ez daki zer egin. Bat-batean ohartu egiten da tranpan erori dela. Ezin du onartu bozketa egiterik, hori egitea nazioartean printzerria kontrolatzen ez duela onartzearen parekoa litzatekeelako. Dagoeneko ez dela Bartzelonari manatzen dion estatua. Baina kontra egiteak, kostu handia du. Mas atxilotzea? Polizia bidaltzea? Ejertzitoa atera araztea? Ausartuko balitz, galdu egingo luke. Berehala. Ausartuko ez balitz ere, galduko luke. Eta erlojua aurrera doa, gupidarik gabe, tik-tak, tik-tak. Hiru egun baino ez dira falta, hiru egun bozkatzen hasteko.\nEskuliburuaren kapituluak aurrera doaz. Hain azkar joan ere, ni neu ere harritzen naizena. Nazioarteko prentsa albistearekin berotzen hasia dago -honezkero seiehun korrespontsal akreditatu dago iganderako. Nazioarteko politikariak itzulinguruka ibili gabe hasi dira hitz egiten – Gysi Alemanian, gaur Latinoamerikako ezkerrek prentsaurrekoa egingo dute Bartzelonan-, Irlandako mendi bat “Yes, Yes” batekin apainduta azaldu da eta gure aldeko afixak altxatzen dituzten eurodiputatuen argazkiak zabaltzen hasi dira.\nEsango nuke denok sumatzen dugula, duela egun gutxi aipatzen duen euri-usaina, unerik une areagotuz doala. Baina ez zaitezte ohitu. Historia, letra larriekin, oso lantzean behin idatzi dezakegu. Eta guri aste honetan dagokigu. Debekatuta dago huts egitea.


Norberaren ekintzen gaineko erantzukizuna hartzea - Didactalia: material educativo\nHelburu orokorrak: Norbere burua ezagutzearen beharra ezagutzea eta balioestea, hobekuntza pertsonalerako eta autoestimuaren hobekuntzarako prozesuen oinarri gisa. Espezifikoak: Ezberdindu autokontzeptua eta autoestimua Antzeman beste batzuen ezaugarri eta baloreak, positibotzat hartzen direnak. Norbere buruaren ezagutza balioestea, norberaren ezaugarriak identifikatuz. Norbere buruaren gaineko hausnarketa eragitea. Edukiak - Ezagutza kontzeptualak (adierazpenezkoak): Autokontzeptua Autoestimua Prozedurazkoak: Ezberdindu autokontzeptua eta autoestimua Antzeman ezaugarriak, horiek dituzten pertsonengan ondorio positiboak dituztenak: soziabilitatea, asertibotasuna, komunikazioa, norberaren gaineko konfidantza, besteenganako errespetua, autodiziplina, hausnarketa? Gure autokontzeptuarentzako besteen gaitasunak antzemateak duen garrantziaren analisia Jarrerazkoak: Norbere burua ezagutzea balioestea. Ongizate pertsonalean eta gu kide garen taldeen ongizatean eragiten duten aspektu pertsonalak antzemateko, eta, hala dagokionean, aldatzeko interesa. Aurretiazko Ezagutzak: Ez dira beharrezkoak. Objektuaren gida didaktikora jotzea.\nGako hitzak: autoestimua norbere burua ezagutzea\nURL gordelekua: /repositorio/06042010/5d/es-an_2010040632_9102950\nMapa Conceptual: Norberaren ekintzen gaineko erantzukizuna hartzea\nnorbere burua ezagutzea


Irailaren 14an egingo da Arantzazun "Xavier Alvarez de Eulate" agiriko VII. pintura-lehiaketa — Oñatiko udala\nIrailaren 14an egingo da Arantzazun "Xavier Alvarez de Eulate" agiriko VII. pintura-lehiaketa\n“Oteiza eta Arantzazuko estatuaria” sari berezia emango da aurten\nArantzazuko Basilikako beirateen egilea omenduz sortu zuten Arantzazuko Adiskideak elkarteak eta Arantzazu Gaur fundazioak Xavier Alvarez de Eulateren izena daraman aire zabalean egindako pintura azkarreko lehiaketa hau.\nXavier Alvarez de Eulate pintura-lehiaketako VII. ekitaldian nahi duten guztiek hartu ahal izango dute parte, hiru kategoria baitaude: helduena (16 urtetik gorakoak), gazteena (12 eta 16 urte bitartekoak) eta haurrena (11 urte artekoak). Lehiakideek Arantzazuko santutegiko edozein txoko, paisaia edo monumentu margotu ahal izango dute. Jorge Oteizaren eskultura-lana basilikako fatxadan instalatu zuteneko 50. urteurrena dela-eta, sari berezia izango da Oteizaren estatuaria egokien irudikatzen duen margolariarentzat.\nTeknika librea baliatuz egileak lan bakarra aurkeztu ahal izango du. Horretarako, 10:00etatik 17:00ak arteko epea zehaztu da. Izan ere, 10:00etatik 12:00etara egingo da izen-emate eta mihiseen zigilatzea Gandiaga Topagunean. Lanak jaso berriz, leku berean jasoko dira 16:00etatik 17:00etara.\nEpaimahaia, goi mailako artista eta adituek osatuko dute. Sariei dagokienean, helduen kategoriako lehenengoak 1.500€ eta diploma eskuratuko ditu, bigarrenak 750€ eta diploma eta hirugarrenak 400€ eta diploma. Oteiza eta Arantzazuko estatuaria sari berezia irabazten duenak berriz, 1500 € poltsikoratuko ditu. Gazteen eta haurren kategorietako lehen eta bigarren sailkatuek pintura-material sorta bana eskuratuko dute sari gisa.\nPintura-lehiaketara aurkeztutako lan guztiekin erakusketa osatuko da eta Gandiaga Topagunean ikusgai izango da urriaren 26tik azaroaren 10era arte. Erakusketa asteburu eta jaiegunetan zabalduko da eta sarrera doan izango da.